
Marchet, Placerean, Beline: 
trê erois de storie furlane 

Al bastarès cjalà la foto che 
e mostre la Serracchiani vistude 
di tifose romaniste, ospite de 
trasmission televisive “Quelli 
che il calcio” par capî che al cùr 
centralist no si comande e che 
dispès, daùr des declarazions 
di facade, e je dome tante 
ipocrisie. Nus e visìn ducj, 

Debora presidente, biel che e 
faseve fente di jessi une tifose dal 
Udin tes tribunis dal Friuli, i siei 
sipariuts ridicui cun Renzi intant 
che, dentri di jê, no i freave propite 
nuie. E pensà che e je lade in 
Parlament, a malistent, in graciis di 
cheste regjon: i volarès par dî pòc 
un minim di rispiet tai confronts 
dai sportîfs, ancje siei eletòrs. 
Parcè fà riferiment a chest episodi 
cussì banàl, ma significatîf? Pe 
semplice reson che cheste maniere 
di fà nus ricuarde une vore chè dal 
Pd nostran cuant che al à di frontà 
il teme de autonomie furlane. 

Doi esponents di riléf di chel 
partît, Enzo Martines e Roberto 
Pascolat, il prin cjàf grup in 
Comun a Udin e chel altri segretari 
provincial, a àn rilancàt che nol è 

... Ma a restin 
tifòs de Rome 


tant la ipotesi di une atenzion plui 
fuarte ae cuistion furlane, ancje se 
mantignint la solite jeve al centri 
de unitàt regjonàl. Forsit a son 
daùr a inacuarzisi che al è alc che 
al criche, intal ecuilibri delicàt di 
podès cun Triest, o che il futàr nol 
è par nuie biel par buine part di 
cheste tiere. 

Dut cuinçât, al è clàr, cu 
la denunzie inevitabile de 
mancjance di pês politic des 
fuarcis autonomistis. Juste 
par dî: parcè al pluràl e parcè 
no ricognossi che in dì di vuê 
e esist une uniche formazion 
rapresentade in Consei regjonàl, il 
“Pat”, che si declare autonomist e 

Dree Valcic 


che e je stade pardabon la uniche 
novitàt intal panorame dai 
partîts? I daial forsit fastidi al Pd 
di constatà la sò presince a nivel 
istituzionàl e sul teritori? Sigùr 
di sì, par chel che tal so Dna 
al à simpri vude la supierbie e 
la paronance dal podé. Cuissà 
parcè, a tornin iniment i cinc 
agns dal guvier Serracchiani! 

Di ce bocje che a rivin lis 
critichis, cuant che invezit 
e coventarès une riunion di 
autocussience coletive di 
dirigjents, ma ancje di iscrits e 
di simpatizants, par vê lassât 
che chest sisteme e metodi 
antidemocratic al les indenant 

inte realizazion des Uti, lis 
Unions teritoriâls intercomunâls, 
intal maçalizi ambientâl volût di 
Terna, inte ruvine de sanitât e di 
altris setôrs. Un partît punît dal 
vôt e che nol somee che al vedi 
ancjemò imparade la lezion. 

Al vignarès di domandâi 
propit a Martines parcè che 
juste a Udin e intal so Consei 
comunâl lis propuestis che 
a tocjin il cantin de identitàt 
furlane no viodin mai il so grup, 
sostignidòr infogàt di chestis 
iniziativis, a ben che critic par 
cualchi aspiet: o pensi al Teatri 
Stabil Furlan o ae aprovazion des 
liniis di politiche linguistiche dal 

Comun. 

Une robe a son lis declarazions 
di intindiments, une altre e je 
metilis pardabon in vore. 
La storie dal PD e je plene di 
intindiments intal frontà la 
cuistion furlane. A son pòcs, tant 
che Lizzero, Baracetti, Schiavi 
Fachin, che a àn vude la fuarce e 
la coerence par là indenant, tancj 
altris, cuasi ducj, si son fermàts 
aes declarazions di principi, subite 
inneadis intai distinguo e intes 
zirucadis. 

Scotàt de mancjade presince 
di esponents locài intal marcjàt 
di ministris e sotsegretaris - fat 
che al dimostre la mancjance 
di pês dal Pd dal Friùl-Vignesie 
Julie e no dai autonomiscj 
- ancje il segretari regjonàl 
Cristiano Shaurli, al à provàt a alcà 
la vôs. Al somee dut câs che nissun 
lu scolti cuant che al imbastìs 
la idee di un partît federàt cun 
Rome. Di bande dai siei compagns 
triestins, e no dome, al è rivàt 
un elegant: «O ‘nt fevelìn plui 
indenant». Cussì indenant che no 
si viòt la vignude. Il 

COLABORAZION FRA ARLEF E UNION EUROPEANE 





a cognossince ancje de 
L lenghe furlane tant che 
arme moderne in plui 
par cjatà lavòr e par pontà ae 
assunzion: e je une oportunitàt 
che cumò si pues vê compilant il 
curriculum vitae european gjestît 
de Direzion Istruzion e Culture 
de Union europeane midiant 
Europass. Chest sisteme, nassùt 
intal 2012, al à uniformade la 
compilazion dai curricula par 
cui che al cîr lavòr o che al vùl 
promovi lis sòs competencis 
scolastichis e professionals dentri 
de Union Europeane. Cumò, 
midiant de colaborazion che si 
è creade tra ARLeF (Agjenzie 
Regjonàl pe Lenghe Furlane) 
e Union Europeane, si podarà 
sielzi ancje il furlan fra lis lenghis 
cognossudis. Di fat, cumò tal sît di 
Europass - disfueant la liste che si 
vierg tal barcon “lenghe mari”, che 
e cjape dentri 29 lenghis - si pues 


Tal sît di Europass 

— disfueant la liste che si vierç 
tal barcon “lenghe mari” — 

si pues selezionà 

ancje il furlan 


Il furlan al jentre 
intal curriculum uficiàl european 


E dopo de jentrade uficiàl de lenghe mari intal Europass, 


ancje l’Invalsi le ricognòs 


par cure de redazion 











TAL SÎT DI EUROPASS SI PUES SELEZIONA ANCJE IL FURLAN 





selezionà ancje il furlan. 

«Chi in Friùl - al declare William 
Cisilino, diretòr de ARLeF - la 
cognossince de lenghe furlane sul 
puest di vore e pues fà la diference, 
massime par meti a comut il client 
e par agjevolà la comunicazion. Al 
vàl pal privàt, pensant in particolàr 
al cumierg e ai esercizis publics, 
ma ancje pal public, come tal càs 
dai servizis ospedalîrs. Cun di 
plui, diviers studis de Universitàt 
dal Friùl a àn dimostràt che l’ùs 
dal furlan in ciertis ativitàts 


comerciàls al cres il faturàt des 
aziendis». 

La azion de ARLeF si met intal 
progjet plui ampli dal Portfolio 
European des Lenghis (PEL), 
disvilupàt dal Program di 
politiche linguistiche de Union 
europeane par sostignî il disvilup 
de autonomie dal student, dal 
plurilinguisim e de cussience e 
competence interculturàls, in 
plui che par permeti ai utents 

di regjistrà lis lôr competencis 
linguistichis e la lòr esperience di 


aprendiment e di ûs des lenghis, 
su la fonde dal Cuadri European 
Comun di Riferiment pes lenghis. 
E dopo de sò jentrade uficiàl 

intal Europass, la lenghe furlane 

e rive ancje intai cuistionaris 

des prossimis provis Invalsi 
(Istitàt nazionàl pe valutazion dal 
sisteme educattîf di istruzion e di 
formazion). Al è chest il risultàt 
de colaborazion, partide cualchi 
mês indaûr, fra la ARLeF e l’Ent 
che al valute i aspiets cualitatîfs 
dal sisteme scolastic talian. Di fat, 
intune des schermadis proponudis 
dal Invalsi intes prossimis 


L'ùs de lenghe furlane 
al podarà jessi segnàt 
intai cuistionaris 

des valutazions 

de prossime Vierte 


rilevazions — che, daùr des classis 
di frecuence, a saran fatis ancje in 
Friùl-Vignesie Julie dai 2 di Marg ai 
23 di Mai dal 2020 - ae domande 
“A cjase, cuale lenghe fevelistu 

pe plui part dal timp?”, si podarà 
rispuindi ancje “Furlan”, sielzintlu 
dentri di une liste di une ventine 
di lenghis metudis par ordin 


alfabetic, colocàt tra il francês e 
il gréc. 

«Nissun locutòr furlanofon al à 
plui di cjatàsi in imbarag devant 
dal cuesît leàt al ûs de proprie 
lenghe — al aferme Cisilino —. 
La ARLeF e je impegnade ogni 
dì su chest, e il nestri sfuarg al 

è daùr a produsi i siei risultàts: 
prime cun Europass, cumò cul 
Invalsi, graciis ancje al supuart 
fondamentàl de diretore dal 
Ufici scolastic regjonàl, Patrizia 
Pavatti. Ma no si fermarìn chi: 
al covente che intai ambits 
principài dulà che lis lenghis a 
son un element impuartant, al 
furlan i sedi garantide la stesse 
dignitàt di chei altris idiomis, in 
plen spirt european». 

«O vin contribuît in maniere 
rilevante cuntun tassel 
impuartant che al segne une 
presince uficiàl dal furlan 
intune dimension plui largje 

— e comente Patrizia Pavatti, 
dirigjente dal Ufici Scolastic 
Regjonàl — e che al rimarche 

la impuartance des lenghis 
minoritariis integradis intun 
contest plurilengàl che al 
caraterize la nestre regjon». 
L'Invalsi al è l’Ent di ricercje 
cun personalitàt juridiche di 
dirit public che al fàs verifichis 
periodichis e sistematichis 
intes scuelis dal Stàt talian par 
verificà competencis e abilitàts 
dai students, e ancje la cualitàt 
complessive de ufierte formative 
des istituzions di istruzion e di 
chés di istruzion e formazion 
professionàl, ancje intal contest 
dal aprendiment permanent. 
Chest istitàt al studie lis causis 
dal faliment e de dispersion 
scolastiche, cun riferiment al 
contest sociàl e aes tipologjiis 
de ufierte formative; al gjestìs il 
Sisteme Nazionàl di Valutazion 
(SNV) e al è sot de vigjilance dal 
Ministeri de istruzion publiche. HI 





COMUNITÀT LINGUISTICHE FURLANE 





Nomenat il diretîf gnùf 


Ai 7 di Novembar al tache il prin cors di formazion 


par aministradòrs dai Comuns di aree furlanofone 


iretîf gnùf pe Comunitàt 

Linguistiche Furlane, che di 
Lui passàtil president alè il sindic di 
Voleson Darzin Markus Maurmair. 
A fasin part de clape il vicepre- 
sident, elet in maniere direte de 
Assemblee dai Sindics, Alessandro 
Marangoni, sindic di Dartigne, 
Ornella Comuzzo, assessore di 
Tavagnà, Alessandra Vanone, asses- 
sore di Tresesin, e Daniele Sergon, 
sindic di Caprive. 
«I Comuns che a àn aderît cun at 
deliberatîf dai propris Conseis a 
son 119 e o sin daûr a tignî diviers 
contats cu lis aministrazions co- 
munàls che in dì di vuè no àn inmò 
deliberade la adesion, pal plui par 


par cure de redazion 





3 
dò ViN 


MARKUS MAURMAIR 





vie de bataie de legjislature passa- 
de su lis Uti, cuant che buine part 
dai Comuns che a fasevin ricors 
no vevin deliberade la lòr adesion 
viodùt che la norme costitutive de 


Comunitàt Linguistiche Furlane 
e je la stesse che e istituive lis Uti 
- al sclarìs Markus Maurmair -. 
Vuéè, vignude mancul la motivazion 
legàl, la sperance e je che si rivedi 
a une partecipazion plene e con- 
vinte. Un auguri al è che a parteci- 
pedin realtàts tant che Pordenon, 
Spilimberc, Cividàt, Manzan o 
Codroip, par dà la rapresentance 
teritoriàl complete ae istituzion che 
e je destinade ae valorizazion e ae 
difese de coesion teritoriàl, sociàl 
e economiche de comunitàt lingui- 
stiche furlane». 

Intant «a son partîts i progjets che 
a rivuardin di une bande servizis 
essenziài pai fins istituzionài, tant 





ALESSANDRA VANONE 





DANIELE SERGON 





che la ativazion di un portàl inter- 
net, e a son stadis elaboradis pro- 
puestis indregadis ai aministradòrs 
comundài e aes lôr struturis. Di fat, 
in graciis dal supuart de Universitàt 
dal Friùl e in particolàr dal Cirf, 
il Centri interdipartimentàl pal 
svilup de lenghe e de culture dal 
Friùl, e in gracie de colaborazion 
de ARLeF, la Agjenzie Regjonàl pe 
Lenghe Furlane, ai 7 di Novembar al 
tacarà il prin cors di formazion par 
aministradòrs dai Comuns di aree 
furlanofone pal aprofondiment di 


normativis e formis contributivis 
pe tutele e pe valorizazion des mi- 
norancis linguistichis. E sarà une 
ufierte formative distribuide sul 
teritori che e viodarà interessadis, 
fin ai 6 di Dicembar, cinc aministra- 
zions comunàls: Tresesin, Caprive, 
Palme, Tumieg e Spilimberc». 

Par informazions, si pues contatà 
il Centri interdipartimentàl pal svi- 
lup de lenghe e de culture dal Friùl 
al numar 0432/556480-556486 o 
ben scrivi un messag di pueste ele- 
troniche ae direzion: cirf@uniud.it i 

LIS PROPUESTIS DI FABBRO, PAVIOTTI E TRANQUILLI INTAL LIBRI “UNA GRANDE SPINTA” 





Friùl cence progjet e direzion. 
Ma la sperance di avigni 
si pues tornà a fà sù 


Al covente un plan straordenari e penc 


di invistiments bon di invià cambiaments significatîfs 


sui plans dal lavòr, ambientàl e politic-istituzionàl 


l libri “Una grande spinta” di 

Sandro Fabbro, Elisabetta 

Paviotti e Domenico Tranquilli 
al met a fûc l’impat distrutîf di dîs 
agns di crisi intal teritori furlan e 
al cîr di mostrà une vie pussibile di 
jessude. In Friùl in dì di vuè al è man- 
culbenstà, mancullavòr, mancul zo- 
ventùt e, duncje, mancul sperance 
intal avignî, rispiet a dîs agns indaùr. 
La propueste dal libri - publicàt di 
Forum, par “Cantiere Friuli”, il la- 
boratori di ideis e progjets pal Friùl 
nassùt dentri de Universitàt dal Friùl 
— e je une grande sburtade sociàl, 
economiche e politiche, e di impegn 
fuart ancje moràl, «par superà une 
fase negative che, se e les indevant, e 
metarèsin periculserila sorevivence 
stesse di dute la comunitàt furlane», 
al sclarìs Sandro Fabbro, professòr 
di Urbanistiche e Planificazion teri- 
toriàl ae Universitàt dal Friùl. 
Teritoris “in contrazion” — tant 
che il Friùl vuè —, no son une ra- 
ritàt. A son centenàrs intal mont 
(ancje in Cine) e a son stimàts dai 
analiscj tant che chè altre muse, 
chê “che e piert”, di trente agns 
di globalizazion fuarte. Professòr 
Fabbro, sono il “presit” che si à di 
paià ae “competitivitàt”? 
«Tancj le pensin cussì, ma bisu- 
gne reagjî parcè che, cemùt che al 
dîs D. Harvey, gjeograf e politolic 
innomenàt di Cambridge, “fà sù e 
tornà a fà sù di gnùf i propris con- 
tescj di vite al è un dai dirits umans 
principài, ancje se al è tra chei plui 
lassàts in bande”. Lis politichis “an- 
ti-contrazion” a son duncje justis e 
necessariis. Cuant che a son (sore- 
dut in Europe, intai Stàts Unîts, in 
Australie) a pontin a une “rigjenera- 
zion socioeconomiche e teritoriàl” 
dal bas. Dut càs, a domandin politi- 
chis fuartis e straordenariis, di scjale 
urbane e regjonàl». 
Cuale ise la situazion in Friùl? 
«Dopo dîs agns di crisi, dute la aree 
regjonàl e à pierdùt, in tiermins di 
produzion di redit (Valòr Zontàt), 
plui de medie taliane (-8,5% cuin- 
tri il -5,7%), ma dome la provincie 
di Udin e à pierdùt trê voltis tant la 
medie taliane (-16% cuintri il -5,7%), 
licheinvezitla provincie di Triest eje 
cressude dal 2,3% a testemoneance 
dal moment bon che e je daùr a vivi 
la aree triestine in graciis dal puart 
internazionàl e dal turisim. La crisi, 
duncje, no cjape dute la regjon e 
no pues jessi nancje spiegade tant 


Erika Adami 


che une presumude competitivitàt 
scjarse dal sisteme des fabrichis 
furlanis, ma, pitost, tant che crisi 
dal marcjàt e de domande interne 
(mancul redit, mancul consums, 
mancul invistiments slargjàts) intes 
provinciis furlanis de regjon e, in 
particolàr, in chè di Udin». 


Ma cemût isal sucedùt? E parcè 
no ise stade une reazion politiche 
e economiche adeguade? 

«Come prime robe, al è facil che 
al sedi par vie che la societàt fur- 
lane no à mandàt i segnài juscj. La 
Universitàt, par esempli, che i tocje 
il compit di anticipà i problemis, e 
à scomengàt a fàlu dome di pôc cul 
program “Cantiere Friuli”. Lis vòs, 
duncje, ancje cuant che a son sta- 
dis, no àn produsùt un rivoc avonde 
fuart. Un Friùl cence vòs, dividùt, 
cence istituzions che lu rapresen- 
tassin, nol à savùt capî la situazion, 
duncje, cui struments che al veve a 
sò disposizion, e nol à rivàt a reagjî 
in maniere direte o a pretindi di al- 
tris une reazion adate. La Regjon, di 
bande sò, e varès podùt reagjî cun 
plans di invistiment anticiclics, ma, 
ancje par vie dai pats finanziaris fats 
cul Stàt (pal risanament dal belang 
talian), e à impuarît il so belang e 
ridusude la sò capacitàt di invisti- 
ment. Cun di plui, simpri la Regjon, 
cence vê un teritori omogjeni par 
chel che alinten lis struturis e la eco- 
nomie, esomee vè vuardàt plui ai siei 
ponts di fuarce (vuè concentràts pal 
plui inte aree di Triest) che a chei di 
debilece (difondùts dispès intal rest 
dal teritori regjonàl)». 

Devant di cheste situazion, la ri- 
spueste che il libri al propon e je 
chè di ativà daurman “une gran- 
de sburtade”, intal teritori furlan 
e pal teritori furlan. 

«Sì, une grande sburtade che si fon- 
de, prin di dut, suntun plan straor- 
denari e penç di invistiments, bon di 
invià cambiaments significatîfs sul 
plan dal lavòr, ma ancje su chel am- 
bientàl e politic-istituzionàl. Prime 
di dut, però, bisugne volè reagjî! E 
chest al è il sens moràl de “grande 
sburtade”». 


Ce fà? 

«Bisugne domandài ae Regjon di 
tornà a fà politichis regjonàls di 
grant respîr. In cheste prospetive a 
son trè lis strategjiis principàls e i 
struments relatîfs, che za la Zonte 
regjonàl di cumò e podarès sco- 





IL PROFESSÒR SANDRO FABBRO 





mencgà a indrecà: un plan straorde- 
nari di invistiments anticiclics, ta- 
cant de ricualificazion energjetiche 
dai edificis vecjos. Plui di metàt dai 
edificis, parno fevelà desinfrastrutu- 
ris, a àn plui di 50 agns: a son duncje 
sorpassàts dal pont di viste energje- 
tic (cjalts di Istàt e che a consumin 
energjie di Invier), struturàl (vulne- 
rabii al pericul sismic) e ambientàl. 
Lis perifariis des citàts a àn pierdùt 
cualitàt abitative; i centris minòrs a 
pierdin abitants; i centris turistics 
a àn pierdùt atrat; i spazis publics, 
pensàts desenis di agns indaùr, no 
son in gràt di frontà i pericui peàts 
ai cambiaments climatics. Un grant 
program par “rigjenerà il teritori” 
al pues dà lavòr par gjenerazions e 
anticipà chei cambiaments econo- 
mics e ambientài che a van sot dal 
non di “tierce rivoluzion industriàl”! 
Chest, però, al impliche une vision, 
une planificazion e invistiments 
publics par invià un marcjàt gnûf. 
L'ordin di grandece complessîf dal 
intervent propontùt al varès di jessi 
di almancul 5 miliarts di euros e un 
cuart di cheste cifre di jeve finanzia- 
rie regjonàl (almancul 200 milions 
di euros ad an par almancul sîs o 
siet agns) e il rest di sparagns des fa- 
meis e ancje de jeve dai bonus fiscài 
statài». 

La seconde strategjie? 

«Intal stes timp bisugne meti in vore 
une filiere produtive gnove, che e 
sedi buine di produsi bens privàts e 
publics gnùfs, creant miàrs di gnùfs 
puescj di vore. La filiere des “costru- 
zions, ambiente teritori” eje chè plui 
gruesse, e à il moltiplicadòr econo- 
mic plui alt (parcè che ramificade in 
desenis e desenis di setòrs industriài 
e terziaris), i efiets ocupazionài plui 
grancj, la capacitàt - une volte ri- 


struturade e tornade a indrecà viers 
des ricualificazions -, di produsi 
bens gnûfs cuntun riléf sociàl (rigje- 
nerazion slargjade in cundizions di 
sigurece e atrat di dut il teritori) e 
ambientàl (sparagn di teren e ridu- 
zion consistente des emissions di 
CO2) une vore alts». 


Cualchidun al disarà che a son 
invistiments masse tradizionài 
rispiet, par esempli, ae ricercje 
tecnologjiche e ae rivoluzion 
digjitâl 4.0... 

«Nol è cussì. Cheste filiere, di fat, 
e cree e no distrûç puescj di vore 
(ancje se e cjape dentri components 
digjitàiimpuartants e comparts une 
vore avanzàts tant che la implanti- 
stiche energjetiche; la domotiche; 
l‘“internet des robis” par coneti e 
gjestî insiemi ducj i ponts dal gnùf 
sisteme insediatîf a bas consum 
energjetic e a alt contignùt di “rino- 
vabii”), ma, e garantìs soredut lavòr, 
cualitàt e sigurece sul teritori, ancje 
par dutis chès altris ativitàts econo- 
michis». 

Cuale ise la ultime strategjie di 
meti in vore? 

«La riorganizazion istituzionàl dal 
teritori e je fondamentàl pe “rigje- 
nerazion teritoriàl” proponude cul. 
Ae Regjon i tocje di rapresentà e 
guviernà, intun contest talian e in- 
ternazionàl simpri plui malsigùr, la 
sintesi complicade tra “mâr e tiere”, 
tra aree triestine e rest de regjon, 
o sedi lis ex provinciis di Gurize, 
Pordenon e Udin. Il libri al ricognòs 
e al valorize cheste situazion dual de 
Regjon, maalrileve ancje che, intant 
che in dì di vuê la aree triestine e je 
interessade di oportunitàts impuar- 
tantis, il rest de regjon al è, in plui 
che in crisi, ancje cence progjet e 
cence direzion. E se la Regjon e à di 
guviernà la sintesi tra “mâr e tiere”, il 
pericul, vu, al è che e sedi la realtàt 
furlane, cence progjet e direzion, a 
restà indaùr. E covente duncje une 
ricostruzion istituzionàl dal teritori 
regjonàl che al tignedi cont di chest 
dualisim e che di consecuence al 
siguredi, a ognidune des realtàts 
regjonàls principàls, i struments 
istituzionài juscj par indrecà - in 
maniere integrade e complementàr 
e intune regjon unide - il lôr avignî. 
Se i teritoris furlans a crodin e a vue- 
lin une strategjie di rigjenerazion 
teritoriàl, a chescj ur van siguràts i 
struments istituzionài par guviernà 
in maniere eficace chescj procès di 
lunc periodi». 

Cuài? 

«L'inviament di un cicli economic 
gnůûf e la costruzion di plui coesion 
teritoriàl in Friùl a reclamin une ri- 
composizion istituzionàl che no si 
pues plui rimandà intal timp. Daùr 
dalStatùtregjonàlinvoresipuesfàla 
Comunitàt dal Friùl in complemen- 
taritàt cu la “citàt metropolitane” di 
Triest, adotant la denominazion di 
“Aree metropolitane-Comunitàt dal 
Friùl”. Cheste prospetive e pues stà 
sù dome se alè un grant trasferiment 
di funzions de Regjon ai teritoris, 
orientàt ai principis dal federalisim, 
de sussidiarietàt e de justece. Lis 
funzions a àn dijessi assegnadis a ni- 
vel di Comuns, se dal câs Provinciis 
(o altris ents teritoriài) e ae “Aree 


metropolitane-Comunitàt dal 
Friùl”, cussì la Comunitàt dal Friùl 
no sarès un altri nivel aministratîf 
inutil, ma un valòr zontàt a pet des 
competencis che a sono che a saran 
dadis ai Comuns e aes comunitàts 
teritoriàls esistentis o previodudis. 
Se la Comunitàt dal Friùl e sarà un 
ent che, cence gjavà podês a di chei 
altris ents locài, al rivarà a federà, 
cence egoisims e egjemonisims, i 
diviers teritoris dal Friùl par indrecà 
lis lòr politichis e intervents in ma- 
teriis decisivis di rilevance struturàl 
(che nissun altri ent al fås), alore o 
crodìn che si podarà otignî il con- 
sens necessari e superà ancje cual- 
chidune des resistencis atavichis e 
plenis di prejudizis che a vegnin des 
zonis che ur è plui dificil di ricognos- 
sisi in cheste prospetive». 


E la Universitàt dal Friùl, in dut 
chest dissen, ce rùl puedie e aie 
di vè? 

«No si pues che augurà che la 
Universitàt dal Friùl, universitàt te- 
ritoriàl par ecelence, si meti di pro- 
posit ae vuide sientifiche e culturàl 
di chescj procès. E che “Cantiere 
Friuli” al sedi il so strument prin- 
cipàl». 

Cemùt si cumbinie cheste vue- 
stre vision di disvilup dal Friùl 
cu la urgjence di une transizion 
viers de sostignibilitàt, che e pas- 
se traviers di une vision di avignî 
diferente di chè de economie 
consumiste di cumò e traviers 
di elaborazion di modei gnîfs di 
disvilup, necessaris par provà a 
rispuindi ae emergjence climati- 
che in at? 

«Viodie, nô o fevelìn di un cicli gnùf 
di disvilup teritoriàl che si fonde, in 
primis, su la ricualificazion energje- 
tiche di dut il sisteme abitatîf parcè 
che, intal riscjaldà lis cjasis, i edifi- 
cis a contribuissin aes emissions di 
CO2, pal 60%, cuintri il 10% dal tra- 
fic veicolàr e il 30% di ativitàts indu- 
striàls. Al è su la edilizie des ricuali- 
ficazions energjetichis a tapét che si 
à di pontà, duncje, se si vàlrivà a une 
riduzion drastiche dai consums dai 
combustibii fossii e des emissions 
relativis in atmosfere e al disvilup 
desrinovabilis leadis soredut al foto- 
voltaic. Rispiet ai traspuarts privàts 
e ae industrie, cun di plui, al è plui 
facil di intervignî a nivel locàl su la 
edilizie, parcè che lis competencis 
aministrativis e finanziariis a son 
in capite de Regjon in maniere plui 
direte. Cun di plui, suntun program 
simil, si incrose l’interès capilàr dai 
privàts a viodi rivalutàts i propris 
imobii. Po dopo, al è dibant dî che, 
se ae energjetiche o metìn dongje 
ancje la domotiche (e “l'internet des 
robis”) o nin viers di un ecosisteme 
teritoriàl integràt cun impat am- 
bientàl cetant bas (se no ancje nul) 
e se dopo o promovìn plans urbani- 
stics partornà aadatà spazis publics 
e ricreà, ancje midiant di demoli- 
zions, gnùfs spazis urbans vierts in 
mùt di ridusi i impats dal calòr estîf 
o dai pericui di inagament, si metin 
pardabon lis fondis pe ristrutura- 
zion no dome di dut il sisteme abi- 
tatîf, ma ancje di chel dai traspuarts 
edi chel produtîfdi dut il Friùl. Chest 
al è il nestri “green new deal” e a son 
agns che i lavorìn parsore!». Il 

“PREDIS, LA NAZIONE NEGATA”: UN CINE DOCUMENTARI SUL FRIÙL, CONTÂT AE INT PE INT 





«Furlans sveaitsi 


e doprait il vuestri cjàf!» 


Tal so ultin lavor, Massimo Garlatti-Costa al fevele di pre Marchet, 


pre Placerean e pre Beline: trê erois de storie furlane 





DI MAN ÇAMPE: PRE PLACEREAN, PRE MARCHET E PRE BELINE INTERPRETÀTS DI FRANCESCO MANSUTTI, RICCARDO GARLATTI-COSTA E FEDERICO GARLATTI COSTA TAL CINE "PREDIS, LA NAZIONE NEGATA” 





66 redis, la nazione negata” 
al conte la storie dal 
indipendentisim furlan 


intal Nùfcent, traviers des figuris 

di trê predis furlans combatents — 
pre Bepo Marchet (1902-1966), pre 
Checo Placerean (1920-1986) e pre 
Antoni Beline (1941-2007) -, che a 
àn cirùt di sveà il lòr popul par fài 
tornà a cjapà cussience de proprie 
storie, culture, lenghe, ma massime 
de proprie identitàt. Trè predis plui 
di azion che di contemplazion, plui 
esperts di politiche che di mistiche. 
«Il lôr messac al è ancjemò vîf e 
ducj, ognidun di noaltris, o podìn 
cjapà sù cheste ereditàt e fàle 
nestre», al dîs il regjist Massimo 
Garlatti-Costa. 

Il Friùl e je une nazion mai 
nassude, il so destin al è di jessi 
un mont par so cont, no par se 
stes. Cun chestis peraulis si vierç 
il cine. Ce isal che al à impedît al 
Friùl di jessi une nazion? 

«Il tiermin “nazion” al derive 

dal latin “natio”, “nassite” par 
furlan, e si riferìs a une comunitàt 
di individuis che a condividin 
carateristichis comuns tant che 
lenghe, lùc gjeografic, storie, 
tradizions, culture, religjon e etnie. 


«Pre Bepo Marchet, 

pre Checo Placerean 

e pre Antoni Beline 

a àn dedicat dute la lôr vite 
cirint di sveà la lôr int 

e judantle a cjapà cussience» 


O cròt che i furlans a vedin dutis 
chestis carateristichis. Ce che forsit 
ur mancje e je la cussience di vélis. 
Cheste mancjance di cussience e 
nas te storie furlane, partint dai 
secui de dominazion venite par 
sbrocà tal Votcent e tal Nùfcent 
dulà che e je vignude a mancjà une 
classe dirigjente, di inteletuài e di 
politics, che e vedi fat un percors 

di autocussience identitarie come 
che al è stàt par altris nazions 
europeanis in chel stes periodi. Al 
sarès di domandàsi cemùt mai che 
i furlans a àn rivàt a mantignî la 
cussience di popul che a àn cumò». 
... cemùt mai? 

«Forsit parcè che a àn, dentri di lôr, 
une sorte di resistence, di fuarce di 
adatament, une cussience scuasit 
familiar, tribal, peade soredut ae 
lenghe che e je veicul fondamentàl 


di apartignince». 

Ma no àn cussience di se tant che 
nazion, le dinein. 

«Sì - il sottitul dal film, “la nazione 
negata”, al è just di atribuîlu ai 
furlans -, e chest al fâs pensà e 
soredut al fâs stà mâl. Il dineà al è 
un dai prins mecanisims di difese 
dal om, un al dinee parcè che 

nol vôl acetà une situazion o une 
realtàt che al cjate dificile di frontà 
o di elaborà. Al è un mecanisim 
psicologjic cognossùt e studiàt. 
Une vore di furlans, secont me, a 
dinein la cuistion identitarie, parcè 
che e je dificile di frontà e inalore 

a decidin in maniere cussiente o 
incussiente di no frontàle e a fasin 
buine une identitàt plui facile, plui 
“acetade” come ché taliane». 


Pre Bepo Marchet, pre Checo 
Placerean e pre Antoni Beline 

a àn cirùt di sveà il lôr popul 
par fài tornà a cjapà cussience 
de proprie identitàt. A chest 
impegn di une vite tu âs decidùt 
di dedicài un cine. Parcè? 

«Il Friùl nol à vût “erois furlans” 
ricognossùts, nol à vùt, te sò 
storie, personis che a vedin lotàt e 
scombatùt pal Friùl, pe sò lenghe, 


pe storie e pe culture e pai dirits 
dal so popul. Jo o cròt che pre Bepo 
Marchet, pre Checo Placerean e 
pre Antoni Beline lu vedin fat e 

lu àn fat te maniere che ur jere 
pussibile, dedicant dute la lòr vite 
a cirî di sveà la lòr int e judantle 

a cjapà cussience. A rapresentin 
une sorte di percors dal Nùfcent 
furlan, partint di un Marchet che al 
met fondis ae culture e ae lenghe, 
passant a un Placerean che al 
sburte cun dute la sò fuarce par fà 
cjapà cussience al so popul e rivant 
a un Beline che al scombat cul 
nemì forsit plui grant e pericolòs di 
simpri: la globalizazion». 


«I furlans a àn di cjapà 
une decision su ce 

che a vuelin jessi. 

Decidi di pierdi une storie 
e une culture milenarie 
nol è facil e falu cence savè 
di fàlu al è ancjemò piês» 


Cualchidun al disarà che Predis 
al è un cine documentari par 
nostalgjics, altris che al è 
sovranist, che intal mont di 


vuè, globalizàt e omologîàt, al è 
dibant tirà fûr discors di cheste 
fate. E, invezit, al è propit il mont 
di vuè che, par paradòs, al fâs 
capî la atualitàt straordenarie 
dal messaç di pre Bepo Marchet, 
pre Checo Placerean e pre 
Antoni Beline, che al vàl pal 
Friùl, ma no dome... 

«Peraulis come “sovranist” a son 
peraulis dal timp di vuè, creadis 

ad hoc par sburtà la int a pensà 
intune maniere precostituide e 
creadis par vê tal lôr significàt une 
conotazion politiche e sociàl che e 
met un cuintri di chel altri. O pensi 
che Marchet, Placerean e Beline 

a varessin dite: “Furlans sveaitsi e 
doprait il vuestri cjàf”. Un Friùl che 
al cîr une sò dimension disfantsi 
intal mont globalizàt al è un Friùl 
che al mùr, parcè il mont globàl 

al è un mont cuntune culture 
dominante e un numar limitàt di 
lenghis e nol è il mont che o vuei vê 
pal gno Friùl». 

Ce varessino di fà i furlans? 

«A àn di cjapà une decision su ce 
che a vuelin jessi. Decidi di pierdi 
une storie e une culture milenarie 
nol è facil e fàlu cence savê di fàlu 
al è ancjemò pis». 

Ise dome une cuistion di 
responsabilitàt personàl, cheste 
incussience? 

«Leint Marchet e ce che al scriveve 
lui tal 1950, Placerean tai agns ‘70 e 
Beline tai agns ‘90, un si domande 
ce che o vin fat di 70 agns incà pe 
scuele, pe politiche linguistiche, 
pai media e pai dirits dal grup 
etnic e linguistic furlan. Il furlan al 
sorevîf dome par une sielte familiàr 
e individual, e al sarà simpri di plui 
cussì». 

Come par Missus, chest 
documentari nol è sui predis, 

su la glesie. La cuistion e cjape 
dentri la identitàt di un popul. In 
chest sens, cuàl isal, par ognidun 
di chescj trê predis, il messac 
plui fuart che al à lassât? 

«Missus al è un film sul dirit di 
preà inte proprie lenghe, e su 

di une bataie, chè dai predis di 
Glesie Furlane, che e va indenant 
di passe 45 agns. Predis al è un 
documentari sui predis che a àn 
dade la fonde a Glesie Furlane 

e no dome, parcè che i predis a 

son stàts i inteletuài dal popul 
furlan, i unics che a vevin studiàt 

e, jessint dal popul, a podevin dà 
cussience ae lòr int. Marchet al è 
stàt la fonde, la cussience inteletuàl 

dal popul furlan; Placerean al è 
stàt la cussience politiche, chel 
che al à regalàt un sium, chel che 
al à dite ce che nissun furlan al 
veve mai sintùt prime. Beline al à 
cirùt di fà capî ae int i pericui de 
globalizazion, e al à visàt i furlans 
che al jere rivàt il moment di sielzi 
ce jessi. L'element straordenari al 
è che ducj i trê a vevin anticipàt 

di une vore di agns i lòr timps, 

a vevin viodùt i pericui che al 
podeve puartà l'avignî e a vevin dàt 
soluzions alternativis, ma magari 
cussì no no son stàts scoltàts 

ni inte lòr vision de politiche 
istituzionàl ni di chè linguistiche». 


«Pre Marchet, 

pre Placerean e pre Beline 

a vevin viodùt i pericui 

che l’avignî al podeve puartà, 
mano son stàts scoltàts 

ni te lôr vision 

de politiche istituzionàl 

ni di ché linguistiche» 


Intal cine, inte part di finzion, tu 
âs decidùt di contà pre Marchet, 
pre Placerean e pre Beline tant 
che predis zovins. Parcè? 

«Il gno obietîf al è di contà i trè 
Predis tant che erois de storie 
furlane e fà sintî ai spetatòrs che 
i trè predis a son vîfs ancjemò in 
dì di vuê soredut cun dut ce che 

a àn scrit e fat. I erois, citant il 
cjantautôr Guccini, a son simpri 
zovins e biei, e alore o ai pensât 
di få viodi tal film Marchet, 
Placerean e Beline cuant che a 
jerin ancjemò zovins, tal ‘seminari. 
Chest no dome ju fâs viodi intune 
forme diferente e plui vive, ma al 
da al spetatôr la sensazion che 

i trê predis furlans a jerin dai 
predestinâts». 

Predis al è un cine in blanc e 
neri, ma cun inserts a colôrs 
suntun Friûl che nol è plui, cul 
voli di une machine di prese in 
moviment. Cemût mai cheste 
sielte? 

«O ai volût filmà Predis dut in 
blanc e neri, parcè che al è il Friùl 
di cumò che, rispiet al Friùl che 

a varessin volùt vê i trê predis 

dal film, al è un Friùl cence lûs, 
cence colòr, ma che al à ancjemò 
une anime. Dentri dal film une 
“cameracar” cun ripresis in 8mm 


Pussibil che no si domandedis ce storie 
che e à la tiere che o vês sot dai pîts? 


La vuestre lenghe no us disie nuie? 
PRE BEPO MARCHET 

filmadis di dentri une machine, nus 
fàs viodi il Friùl dai agns Setante, 
un Friùl cun ancjemò la sperance 
di podè jessi “nazion”, e alore chès 
ripresis lis ai voludis lassà a colòrs». 


Ce aial copàt chè sperance? 

«Il ‘68 al è rivàt ancje in Friùl e 

cu la mozion dal clericàt dal ‘67 

i predis a vevin domandàt un 
disvilup sociàl pal Friùl, e dat il 
vie a une vore di bataiis, come la 
bataie pe Universitàt furlane, la 
cuistion des servitàts militàrs e vie 
indenant. Il taramot dal ‘76, inte 
tragjedie, alà metùt adun i furlans 
e lis lôr cussiencis, ma cheste 
energjie e je durade dome il timp de 
ricostruzion “materiàl’ dal Friùl». 
Significatif al è ancje il contest 
li che tu às ambientàt il 
documentari: un Friùl, pal plui, 
di néf e fumate. Parcè? 

«Al è un Friùl dismenteàt, ma 
eterni, un Friùl di aiar e di monts, 
di màr, di flums e di pràts. Al è il 
Friùl che mi plàs a mi, un Friùl che 
al ten di cont la sò tiere e che nol 

è ancjemò cimentificàt e dopràt 
cence cussience». 

Intun mont li che la 
globalizazion e cîr di distudà lis 
lenghis e lis culturis diferentis 
in non de omologazion, il 
messac dai trê predis furlans 

al è ancjemò vîf e - cun chestis 
peraulis il cine si siere - al è 
simpri plui fuart e al spiete dome 
di jessi scoltàt. Di cui? Cui isal 
che al pues cjapà sù la ereditàt di 
chescj trê predis? 

«Il messag dai predis furlans, 
come pal film Missus, cussì ancje 
par Predis, al è ancjemò vîf e ducj, 
ognidun di noaltris, o podìn cjapà 
sù cheste ereditàt e fàle nestre. 
Forsit cumò che si scolte un pòc 
ducj, soredut chei che i sorestants 
nus disin di scoltà, al sarès il 
moment di fermàsi a pensà e stà a 
sintî chei che a àn dimostràt cun 
ce che a àn fat te lòr vite, ce che a 
valin». 


Dal pont di viste personàl, ce ti 


«Il messac dai predis 

al è ancjemò vif 

e ducj, ognidun di noaltris, 
o podìn cjapà sù 

cheste ereditàt e fâle nestre» 

aie lassàt cheste esperience? 
«Personalmentri o soi stàt une vore 
content e brauròs di contà la storie 
di chescj trê grancj Erois furlans. Al 
è un film che o varès tant volùt fà di 
zovin e biadelore cumò o ai realizàt 
chest sium. Predis al è un film sul 
Friùl che, come ducj i miei lavòrs, 
al cîr di fevelà di un Friùl diferent, 
che nol è contàt dispès, parcè che 
al è un Friùl dificil di frontà, un 
Friùl contàt ae int pe int». 

Ce ti auguristu par chest lavòr? 
«O speri che Predis al fasedi cjapà 
voie ai spetatòrs di là a cirî dut ce 
che a àn lassât chescj trê grancj 
inteletuài furlans. Viodi un film 
diferent al jude simpri, soredut se 
al fevele de tò tiere e ti puarte a 
cognossile intune maniere libare». 
Predis si insuaze intun progjet 
articolàt, tacàt cun Missus. Cuàl 
isal il so intindiment? Cemùt 
laraial indevant? 

«Tal 2015 o vevi prontàt une 
trilogjie cuntun titul complessîf 
che al jere il sproc di Glesie 
Furlane: “Restà cu la Int”. Il prin 
film al voleve contà il moment 
atuàl dal Friùl, e o ai ziràt Missus, 
l'ultima battaglia. Il secont film al 
vůl contà il Nùfcent furlan traviers 
la vite di trê predis che a àn dedicàt 
il lòr jessi ai furlans, e chest al è 
Predis, la nazione negata, une sorte 
di prequel di Missus. Il tierc film 
previodùt al è Aquilee, la nascita 

di un popolo, un film che alva 
ancjemò plui indaùr, ae fonde dal 
Friùl e dai furlans. Magari cussì no, 
a chest tierc film e je stade gjavade 
une poie di supuart economic 

une vore impuartante. Dut câs, 
imparant dai predis furlans, o larai 
istès indenant, sigûr di realizàlu 
intai prossims agns». 


Al pararès che dome i oms di 
glesie, in particolàr chei di 
Glesie Furlane, a sedin in stàt di 
fevelà ai furlans di ce che a son, 
di identitàt. Isal cussì? 

«Glesie Furlane e svole come un 
spirt, di dirit e di resistence par un 
mont libar. E je une associazion 
nassude par reclamà un dirit 
sacrisant, di popul, chel di preà 
inte proprie lenghe. Glesie Furlane 
e à scombatùt il podé costituît par 
scuasit mieg secul e e continue a 
falu, cirint di stà cu la int e di fevelà 
cu la int, jessint un esempli di 
impegn e di passion, no dome pai 
furlans». HI 


Cuant che si vùl tibià unpopul, 

prin di dut si gjavella lenghe, la storie, 
la fonde... E alore a la mè int o dîs: 
«No vêt pòre di vê coragjo». 

PRE CHECO PLACEREAN 








La prime 
a Suns Europe. 
E intai cines 
di dut il Friùl 





UNE SENE DI "PREDIS” 





redis al è un film di Massimo 

Garlatti-Costa, produsùt di 
Raja Films e Belka Media e rea- 
lizàt cula poie di Arlef- Agjenzie 
Regjonàl pe Lenghe Furlane, 
Fondo Regionale dell’Audiovisi- 
vo del Friuli-Venezia Giulia, Film 
Fund - Film Commission Friuli- 
Venezia Giulia, Glesie Furlane. 
«Lis ripresis a son duradis plui di 
unan-alconteilregjist Garlatti- 
Costa -, ma lis dificoltàts a son 
stadis te costruzion dal docu- 
mentari, di fat Predis al è stàt 
forsit il plui dificil che o vedi mai 
fat. La dificoltàt e je stade chê di 
pensà cemùt contà storiis bio- 
grafichis e rindilis vivis. Une al- 
tre dificoltàt intal film, ancje se si 
fevele di personis dal Nùfcent, e 
je stade chè di cjatà material au- 
diovisîf e fotografic di cualitàt». 
Oltri a un struc de lôr vite e a 
ripuartà passacs  significatîfs 
dal lòr pinsîr, pre Marchet, pre 
Placerean e pre Beline a son stàts 
contàts di “testimonial” chejuàn 
vùts cognossùts: Eddi Bortolussi, 
Lucio Peressi, Giacomo Viola, 
Antonio Colussi, Celestino Vezzi 
e Angelo Floramo. «I intervistàts 
ju vevin vùts come insegnants e 
amîs e o volevi che a contassin la 
partintime, personàl, umane dai 
trê predis, la part forsit mancul 
cognossude, ma che e identifi- 
che i oms». 
La prime di Predis e sarà inte 
suaze dal Festival Suns Europe, 
vinars ai 29 di Novembar, aes 
21, a Udin, tal cine Centrale; po 
dopo al sarà distribuît intai cines 
di dut il Friùl prime di Nadal. I 

Il regjist 





MASSIMO GARLATTI-COSTA 





L aureàt in Siencis politichis 
cuntune tesi in Sociologjie 
des Relazions etnichis inte 
Universitàt di Triest, diplomàt 
ae “Scuola Ipotesi Cinema” dal 
regjist Ermanno Olmi, Massimo 
Garlatti-Costa si trasferìs in 
Grande Bretagne par studià 

ae “Northern Media School” 

di Sheffield, dulà che al cjape 

il “Master of Arts” in fiction 
directing & screenwriting. 

Al lavore in Grande Bretagne 
come regjist e senegjatòr par dîs 
agns in documentaris, fiction, 
video musicài e publicitàt, 
colaborant sedi cun cjasis di 
produzion indipendentis sedi 
lavorant pe BBC e par Channel4. 
I siei lavòrs a son stàts premiàts 
e selezionàts di festivals 
internazionài e mandàts in onde 
di televisions sedi in Italie che 
tal forest. 

Dopo un periodi dulà che al 
lavore come regjist publicitari 

a Milan, al torne in Friùl e 

intal 2004 al fonde la cjase di 
produzion Raja Films e cun 

chè al à produsùt une vore di 
documentaris come: Missus, 
Isonzofront, UZC, Ufficio di 
Confine, Quando la terra 
chiama, Uomini di Terra, Nuovi 
Italiani, Friùl Viaç te Storie, 

Elio Bartolini e lis seriis di 
documentaris pe RAI dal Friùl- 
Vignesie Julie SunsAtor e Int in 
Curt. ll 


La lenghe e pant un mût di pensà, di resonà, 
di vivi. E je une espression di dute la vite 

di un popul, presinte e passade. 

PRE ANTONI BELINE 

Puars, la muse platade dal Friùl 


La cuantitàt di int che si cjate 


intune situazion di privazion materiàl e je dal 6 par cent 


Walter Tomada 





PUARETÀT ANCJE IN FRIÙL 





ntun dai cines plui biei mai 

ziràts in Friùl, “Gli Ultimi” 

di pre David Maria Turoldo 
e Vito Pandolfi, si viòt ben che la 
nestre tiere e à simpri savùt ce 
che al vůl dî jessi puars. Al jere 
il 1963: ma tai passe 50 agns che 
a son passàts il boom economic 
nus à fat crodi che la puaretàt e 
sedi sparide. Isal pardabon cussì? 
Al è avonde clàr di no, soredut 
intai ultins agns, par efiet de crisi 
che dal 2008 no à ancjemò molàt 
di muardi i sghirets de nestre 
economie. Il numars des aziendis 
e dai puescj di vore al è colàt e 
cuissà cuant che al tornarà ai nivei 
di prin. 
Stant che dut un sisteme 
economic al è làt sù pal stec, si 


Il Friùl-Vignesie Julie 

al à standard plui bogns 

de medie taliane. Ma rispiet 

a chês altris regjons dal Nord- 
Est, chenti o sin plui puars 

e o vin mancul puescj di vore 


fàs pocje fadie a capî che il redit 

di cetantis fameis al è vignùt 
mancul e no son stadis plui lis 
cundizions par alimentàsi, curàsi 
e vivi come prin. E se cheste no 
volìn clamàle puaretàt, al è dut 
câs un malstà che al cjape dentri 
une part penze de societàt. Lis 
statistichis, par no fài un tuart 

ae sensibilitàt di cheste int, le 
definissin “esclusion” e “a risi di 
puaretàt”. Tancj di fat si vergognin 
e nancje a domandin jutori. E alore 
Eurostat e Istat a van a cjalà la 
situazion economiche di cui che 
al cjape mancul dal 60 par cent de 


medie dal redit ecuivalent sul 
teritori. In Europe cussì a risultin 
in cheste fasse mancul fortunade 
di popolazion il 9,4 par cent dai 
citadins. Nol somearès cuissà 

ce: ma a son plui di 33 milions 

di personis a cjatàsi in cheste 
situazion, sù par jù la popolazion 
di un paîs come il Maroc. 

E la Italie? In cheste classifiche e 
je placade al cuint puest, cul 20,3 
par cent di puars, daùr di Grecie, 
Spagne, Lussemburc e Romanie. 
E no je cuistion dome di vielis o di 
disocupàts, che - al è clàr - a son 
une buine part di chest numar. 
Tal nestri Stàt la crisi economiche 
soredut dal 2008 e à slargjàt 
cence control lis formis di lavòr 
sotpaiàt o precari o cun pocjis oris 
lavoradis, o cuntune alternance 

di periodis di ocupazion e 
disocupazion. E duncje la 
preocupazion e sta tal nivel simpri 
plui peng di lavoradòrs che a son 
a risi di puaretàt. Working poor, 

ju clamin par inglès, parcè che il 
fenomen al è pardabon globàl, e di 
fat ancje chenti a son aumentàts 
une vore tai ultins agns. Al Nord il 
lòr nivel al è passàt dal 4,5 par cent 
dal 2004 al 6,9 dal 2017: intal stes 
interval di timp la lòr presince tal 
centri Italie e je dopleade dal 5,9 
al 11,2 par cent. Al Sud si è invezit 
passàts dal 19,2 al 22,8 par cent: 
cuasi 1 lavoradòr su 4 al è intune 
situazion di deprivazion materiàl 
dulà che nol rive a permetisi bens 
o servizis che ducj a considerin 
necessaris. Ma se o lin a considerà 
la fasse di redit subite plui alte, 
ché che e va dal 60 al 80 par 

cent, la percentuàl di popolazion 
sul teritori talian che si cjate in 
dificoltàt e devente dal 28,9 par 


cent. 

Ancje par chest i guviers talians a 
àn dopradis diferentis strategjiis 
par cirî di judà cheste int, prin cu 
la Mia (Misuris di inclusion ative) 
e po cul Redit di citadinance. 
Dome il timp al disarà se chestis 
iniziativis a saran coventadis o no 
a ridusi il divari jenfri chei che a 
àn e chei che no rivin adore a vivi 
in maniere dignitose. Dal sigùr 
eliminà la puaretàt al è un dai 
obietîfs plui seris che la politiche e 
varès di frontà in chescj agns. E no 
dome par fà la caritàt, ma par judà 
a dà gnovis prospetivis a cui che in 
chescj agns lis à pierdudis. 

Ma in Friùl cemùt ise la situazion? 
Dal sigùr no sin tornàts ai timps 

di Turoldo, ma o sin ben inviàts... 


Il cuadri pituràt 

des statistichis al è chel di une 
regjon indulà che 1 su 10 

al è cjapàt dentri de zone 

di puaretàt e nol rivarà a saltà 
fùr de vuate cun facilitàt 


Il nivel di puaretàt relative al è 
plui bas di chel talian: o sin al 9,3, 
plui o mancul sul nivel european, 
mala fasse che e sta subit parsore 
(ché dal 60 al 80 par cent di redit 
median di lavòr) e puartarès la 
percentuàl al 17,2. La cuantitàt di 
int che si cjate intune situazion 

di privazion material e je dal 6 
par cent (cuintri il 10 di dut il Stàt 
talian). E la situazion si sclarìs 
ancjemò miòr se o cjalìn i dàts 

di acès ai servizis. Dome l’1,2 par 
cent al à une erogazion di aghe 
iregolàr e mancul dal 5 par cent al 
à dificoltàt a paià la lûs: il 6,3 par 


cent nol rive a paià lis scovacis, 

il 4,2 nol rivarà a onorà un mutui 
fat pe cjase. Cetancj di plui, si 
pues pensà, ma lis statistichis no 
lu disin, a rivaran cif e çaf a paià 
Tafit. Il 22,3 par cent al lamente di 
vê fastidis cui traspuarts sedi pe 
mancjance di miecs publics, sedi 
pal cost di chei privàts. Une famee 
su 5 no à la conession a internet, 
ma il digital divide si scurte une 
vore se o pensìn che dome il 7,5 
par cent dai furlans nol à un 
telefonut. 

Par ducj chescj aspiets, il Friùl- 
Vignesie Julie al à standard plui 
bogns de medie taliane. Ma se 

il confront al ven fat cu lis altris 
regjons dal Nordest, chenti o sin 
plui puars e o vin mancul puescj di 
vore. La bande largje pai citadins 
e pes impresis e je cetant mancul 
presinte e i servizis a son clopadigs 
ancje par chel che al inten 
refudums e energjie. Par esempli i 
furlans che no rivin a paià il gas e 
par chest a tornin a brusà i lens a 
son cetancj di plui dai venits. 

Un discors particolàr si podarès 
fàlu sui fruts. Se in Italie cuasi 1 
frut su3 alè a risi di puaretàt e di 
esclusion sociàl, in Friùl cheste 
percentuàl si sbasse al 14,9 par 
cent, ven a stài 1 frut su 7. Lu dîs 
il Grup di lavòr su la Convenzion 
pai dirits de infanzie che al 
spieghe che in cheste regjon a son 
cetancj i minòrs forescj che a son 
di bessòi. Tal 2018 a jerin il 5 par 
cent dal totàl talian (629 su 12 

mil 457): e ancje se il Stàt ju cure, 
tancj a deventin in curt ireperibii 
slargjant il numar dai puars di 
chenti. 

Il cuadri pituràt des statistichis al 
è chel di une regjon dulà che 4 su 5 
fin cumò si son tignùts fùr de zone 
di puaretàt, ma 1 su 10 al è invezit 
cjapàt dentri e nol rivarà a saltà 
fûr de vuate cun facilitàt. 


Se i puescj di vore no tornaran 

a cressi, se no si risolvarà il 
probleme di fà cressi la economie, 
la disponibilitàt abitative e la 
accessibilitàt dai servizis, il pericul 
di cjatàsi di gnùf a ce fà cui “Ultins” 
al sarà simpri in vuaite. Lu disin 
ancje i Servizis sociài dai Comuns 
e i Centris di scolte de Caritas. Tal 
2016 i prins si ocupavin in regjon 
di plui di 31 mil adults (e un numar 
di minòrs compagn) cuntun 
aument dal 11,5 par cent rispiet 

al an prime e dal 37 par cent 
confrontàt cul 2012. La Caritas 
invezit e jude a capî di ce int che 

o fevelìn: il 35 par cent al rivuarde 
cubiis cun plui fîs e il 30 par cent 
invezit al è dàt di personis che a 
vivin di bessolis. Sedi lis fameis 
che i vielis a son in prime linie sul 
teren de privazion: e la Mia (che 

e à dat rispuestis a 15 mil e 800 
fameis, cuasi 43 mil personis), e je 
stade la prime soluzion par frontà 
cheste situazion. Di fat intai trè 
agns di aplicazion il 56 par cent 


Sedi lis fameis che i vielis 

a son in prime linie sul teren 
de privazion. Lu disin 

i Centris di scolte de Caritas 


dai beneficiaris al è di fameis cun 
plui fis, il 34 par cent al è invezit 
di bessôl. Plui de metàt dut câs e à 
un Isee di mancul di 3 mil euros. 

I “Ultins” a son bielzà culì: ma 

il Redit di Citadinance, che al 
varès vùt di vê un efiet imediàt 

su chest teren, no ur plàs masse. 
Fin cumò in regjon a son stadis 
dome 10 mil lis domandis fatis 
buinis: ma dome 3 mil e 300 a àn 
vude la pussibilitàt di fà colocuis 
par un puest di vore, e la strade 
par meti in sine il sisteme e somee 
ancjemò lungje. Il 

DISEVOT AGNS DE ZORNADE EUROPEANE DES LENGHIS 





La cuistion dai dirits linguistics 
e reste vierte e salacor ingredeade 


Il linguist e ativist udmurt Albert Razin 


si è dat fùc par protestà cuintri 


des politichis russis di snazionalizazion 


a Zornade EFuropeane des 

Lenghis e je stade memorea- 

de cuntun grum di iniziativis 
in dut il continent. Chest an la “fie- 
ste” dai 26 di Setembar e à finùt di- 
sevot agns, stant che chê date e jere 
stade sielzude de bande dal Consei 
di Europe ae fin dal 2001, che cun 
chel stes spirt al jere za stàt pro- 
clamàt “An European des Lenghis”, 
cul intindiment di promovi la di- 
versitàt culturàl e linguistiche e di 
sburtà l'aprendiment, la cognos- 
since e lûs di plui lenghis. Chei 
argoments e chei obietîfs a jerin 
stàts condividùts ad in plen ancje 
de bande de Union Europeane e in 
particolàr de Comission. Di in chê 





mei; 
INS 
ALBERT RAZIN 





volte sei la istituzion continentàl 
plui “antighe”, metude adun intal 
1949 cun chê di promovi la demo- 
crazie, i dirits umans e il progrès 


SLOVENIE 


Adria Airways, e falìs 
la compagnie aerie slovene 


Tjaša Gruden 


D aspò di cuasi 60 agns di 

svoi (ativitàt interote par 

un pâr di mês dome tal moment 
de indipendence slovene) 

si siere la storie cruziade de 
compagnie aerie di bandiere 
slovene Adria Airways (non cjapàt 
sù intal 1986, e jere nassude intal 
1961 cul non Adria Aviopromet), 
stant che ai 30 di Setembar e je 
stade presentade la istance di 
faliment e che duncje i è za stade 
gjavade la licence di svol. 

Ae stesse maniere di Alitalia, 
ancje Adria, fin al 2016 di 
proprietàt dal Stàt sloven, e à 
vivùt diviers periodis di crisi, 
soredut intai ultins 15 agns. Dopo 
variis ricapitalizazions - 

cuatri dome tra il 2007 e il 

2011 -, la Slovenie e à decidùt 
che la uniche strade e fos 

la privatizazion. Daspò dal 
tentatîf di vendite falît intal 

2012, Adria Airways e je stade 
vendude intal 2016 al fonts 
todesc 4K Invest par dome cent 
mil euro. Al at de vendite il gnùf 
proprietari al à cressùt il capitàl 
de compagnie di un milion di 
euros, intant che la Slovenie a ‘nd 
à zontàts altris 3,1. Dopo un prin 
an sieràt in positîf cu la gnove 
gjestion - dome però in graciis de 
vendite dal bol -, lis dificoltàts si 
son corudis daùr une dopo chê 
altre, ancje par vie di decisions 
comerciàls che si son palesadis 
faladis. Par comedà il belang no 


son bastadis ni la vendite de flote 
aerie (doprant duncje avions in 
leasing) ni la concession a nauli 

a altris compagniis dai avions 
cun ecuipag. La situazion e je 
sclopade inte ultime setemane di 
Setembar cuant che par vie dai 
debits e dai problemis di licuiditàt 
a Adria a son stàts gjavàts tancj 
avions. La 4K Invest, che e à cirùt 
un compagn strategjic cence 
cjatàlu, e sperave intun intervent 
di bande dal guvier sloven. La 
Slovenie, aben che interessade 
par motîfs strategjics a mantignî 
i colegaments aeris cul rest dal 
mont, e je stade daùr dal câs 

cun atenzion za de Vierte, ma 

no podeve dut càs concedi un 
aiùt di Stàt (daùr dal regolament 
de Union Europeane si pues 
concedilu dome une volte ogni 10 
agns). Cun di plui il guvier, tignùt 
cont de situazion finanziarie (si 
fevele in maniere uficiose di un 
debit di 90 milions di euros) al 

à decidût intai dîs passàts di no 
invistî o jentrà in zùc in maniere 
direte par salvà la compagnie, 
discontentant ancje lis spietis dai 
558 dipendents. 

L'esecutîf al è daùr a valutà se 
istituî une compagnie statàl aerie 
gnove o se lassà che i colegaments 
aeris tra la Slovenie e il rest dal 
mont a vignedin gjestîts di altris 
compagniis esistentis, magari 
finanziant chês ritignudis plui 
impuartantis. I 





sociàl e economic, che chê che cul 
Tratàt di Maastricht e à cjapàt il 
puest des Comunitàts Europeanis, 
aàn promovàt azions e events a pro 
de riflession e dal aprofondiment 
in cont de impuartance - culturàl, 
formative, politiche e socioecono- 
miche - dal pluralisim linguistic 
intes nestris societàts. 

La Zornade Europeane des Lenghis 
e ven memoreade cuntune aten- 
zion specifiche e cuntune cierte 
continuitàt in Friùl, comunitàt 
teritoriàl che e je segnade in ma- 
niere peculiàr de diversitàt lingui- 
stiche. Ancje chest an a son stàts 
inmaneàts diviers apontaments 
in ocasion dai 26 di Setembar. 


Il Centri di documentazion eu- 
ropeane “Guido Comessatti” de 
Universitàt dal Friùl e la coopera- 
tive Informazione Friulana, cu la 
poie de Rapresentance in Italie de 
Comission Europeane, a àn metùt 
dongje une schirie di trasmissions 
tematichis su Radio Onde Furlane, 
dai23diSetembarai4diOtubar(che 
si pues tornà a scoltàlis ancjemò in 
rêt ae direzion Attps://www.sprea- 
ker.com/show/lenghis-jeziki-spra- 
chen-lingue), e un incuintri public, 
che si à davuelt sabide ai 28 a Udin 
tal Palag Di Toppo Wassermann dal 
Ateneu, là che inte sale Pasolini si à 
fevelàt di educazion plurilengàl, di 
lenghis di grande difusion, di len- 
ghis minorizadis, di migrazions e 
di dirits linguistics e inte sale de 
jentrade e jere une esposizion di 
materiài di informazion, di promo- 
zion e di documentazion in cont 
des lenghis — e intes lenghis — dal 
Friùl (e jere ancje “La Patrie dal 
Friùl”...).I passe cent di lôr che a àn 
partecipàt al event - la plui part a 
jerin students des scuelis superiòrs 
di Udin, “Deganutti” e “Percoto” — a 
àn vàùt la pussibilitàt di confrontàsi 
cu lis diviersis dimensions dal plu- 
rilinguisim in Europe e in Friùl e cu 
lis esperiencis di cui che intesistitu- 
zions publichis e intes associazions 
di chenti al è impegnàt a pro dal 
pluralisim linguistic tant che patri- 


moni, dirit e oportunitàt par ducj. 
Al è clàr che la cuistion des lenghis 
no je impuartante dome par une 
zornade ad an, ma e vàl ducj i dîs. 
La Zornade stesse e je stade “inven- 
tade” cun chê vision largje. Cundut 
achel no si pues dineà che in tancj 
càs, fintremai ancje cuant che e ven 
memoreade la Zornade Europeane 
des Lenghis, e sedi la tindince a 
sierà la cuistion intal timp - dome 
pai 26 di Setembar - e magari ancje 
dome in direzion des lenghis fore- 
stis plui dopradis, lassant in bande 
dut il rest. 

Par sigùr la cuistion dal plurilingui- 
sim e dai dirits linguistics e reste 
vierte e salacor ingredeade. Juste 
un pàr di setemanis prime dai 26 
di Setembar lu à ricuardàt intune 
forme estreme il linguist e ativist 
udmurt Albert Razin, che alè muart 
intal ospedàl di Izhevsk cualchi ore 
dopo che si veve dat fùc fùr dal pa- 
lac dal Conseidistàt de regjon auto- 
nome de Udmurtie, inte Federazion 
Russe. Il so al è stàt un at di prote- 
ste cuintri des politichis di sna- 
zionalizazion e in particolàr cuin- 
tri de leg fate buine dal Parlament 
rus l'an passât che e puartave di 
curicolàr a opzionàl l’insegnament 
des lenghis diferentis dal rus - tant 
che udmurt - intes republichis e 
intes regjons autonomis cuntune 
popolazion native no russofone. Il 





Simpri plui atenzion 
al consum “inteligjent” 


Barbara Cinausero 


P ropite sot elezions, in Austrie al 
è saltàt fùr un altri cantin inte- 
ressant di discussion, che al riscje 
di deventà une vore ferbint, ma che 
dut câs al cjate acuardi in cetantis 
parts politichis. Dut al è scomencàt 
cu la propueste dall’ÒVP (il partît 
popolàr austriac di Sebastian Kurz, 
di tindince democristiane e conser- 
vadore) di dà un indregament juridic 
alsmaltiment dai gjenars alimentàrs 
di bande dai supermarcjàts. Tant a 
dî che chescj in avignî no varan plui 
di butà intes scovacis i gjenars ali- 
mentàrs se no son vuastàts e duncje 
ancjemò di podê mangjà. Ae propue- 
ste i fasin cuintri dut càs in maniere 
ferbinte lis cjamaris di cumierc, che 
a pensaressin pluitost a un assum su 
base volontarie di bande dai super- 
marcjàts. 

Al somee che in dì di vuè il setòr al 
buti vie 80.000 toneladis di prodots 
ogni an, intant che nome 12.000 a 
vignaressin slungjadis ae int che 
e à bisugne. Il guvier a pene elet al 
varès inalore di decidisi par une im- 
proibizion che e vali almancul pe 
grande distribuzion. Ducj i gjenars 
alimentàrs frescs che a restin su lis 
scansiis dai supermarcjàts a varan di 
jessi metùts in man aes associazions 
di volontaris che a lavorin intal setòr 
sociàl cence fin di vuadagn e, in gje- 
nar, di personis che a àn dibisugne. 
Il ministri dal ambient Elisabeth 
Köstinger — cu la saponte dal presi- 
dent dal partît Sebastian Kurz - in- 
tune interviste e à vût dit che si sbur- 


tarà inmò di plui ce che bielzà si sta 
fasint e si cirarà di meti adun un plan 
di colaborazion cu lis cjamaris di 
cumiercg, par capî cemùt rivà insom 
di cheste strassarie di gjenars ali- 
mentàrs. Ducj i doi a contindin, cun 
di plui, che si varà di cjatà a nivel eu- 
ropean une soluzion che i fasi cuin- 
tri ae pratiche dal cumierc online 
di distruzi dut ce che al ven tornàt 
indaùr; propite in chest la Austrie e 
varès di scomencà par prime, dant il 
bon esempli. Ce che al ven mandàt 
indaùr, se nol è vuastàt, al varès di 
jessi tornàt a vendi o dàt in man ai 
puars e, cence mancul, bisugne fà in 
mùt di distruzi o butà vie il mancul 
pussibil. 

Pai supermarcjàts bisugnarà pensà 
a spindi alc par gnùfs magazens 
e frigorifars par meti i gjenars ali- 
mentàrs che a son restàts e che no 
si puedin plui vendi. 

Con di plui un doman no varan plui 
di jessi busis intes informazions: i ri- 
vendidòrs e i produtòrs a scugnaran 
fà cognossi i dàts sul smaltiment dai 
refudums daùr di schemis di riferi- 
ment. 

Daspò de improibizion di doprà lis 
sportutis di plastiche, il guvier al 
intint di ridusi ancjemò i materiài 
di doprà e di butà, e di judà la pro- 
duzion alimentàr regjonàl, pontant 
ancje a rindi clàr a ducj, midiant 
di etichetis, di indulà che a vegnin 
e cemùt che a son stàts produsùts, 
ma cence masse burocrazie o mas- 
se sfuarcs. Dutun cui marcjadants 


si varès di inviàsi viers de ufierte 
ai consumadòrs soredut di cjar, lat 
fresc e derivàts nome di divignince 
austriache. 

La prime reazion de categorie e je 
stade di riviel cuintri di gnovis gra- 
vecis pai marcjadants. Stant al lòr 
puartevòs, in Austrie al esistarès 
bielzà un model funzionant pe ridu- 
zion dei refudums alimentàrs, che 
tantis impresis comerciàls si son 
zontadis biel a pueste e che al met 
adun plusòrs pussibilitàts par stra- 
tignî chescj refudums, ven a stài la 
vendite a presit ridot di pan e parei 
de dì prime, la ufierte ridusude di 
gjenars che a van a mâl cuant che si 
svicine la ore di sierà, o la vendite di 
pomis e verduris a presit ridusùt tant 
che prodots di seconde sielte. A dut 
chest a van zontadis lis inovazions 
produtivis che a permetin di riciclà 
i gjenars, doprant par esempli il pan 
vieri e i derivàts de farine par fà la 
bire. 

Stant a un rapuart dal Bundes- 
ministerium für Nachhaltigkeit und 
Tourismus (BMNT), i marcjadants 
che a van daûr di cheste iniziative a 
son simpri di plui e chest al puarta- 
rà a cetante riduzion dai refudums 
alimentàrs: intun an 12.250 tonela- 
dis di gjenars inmò comestibii a son 
stàts dàts a organizazions sociàls, il 
dopli rispiet al an prime. Cun di plui, 
10.000 toneladis che no si podevin 
consumà a son stadis dopradis tant 
che mangjative par animài o pe sò 
produzion. Propite su cheste fon- 
de la categorie e refude che chescj 
principis, bielzà acetàts dai socis, a 
vegnin cumò metùts dentri di une 
suaze normative, che e larès a rionzi 
burocrazie e stragarie di fuarcis. 

La consecuence de conferme al gu- 
vier intes ultimis elezions e sarà chè 
di là indevant a infogà la discussion 
sul probleme. Il 

“Vos de Basse”, il concors 
par cui che al à voie di prova 
a scrivi in lenghe furlane 


I lavôrs a varan di rivà dentri dai 30 di Dicembar 


Vos do Giso 


iodùt il sucès dai agns 

passàts (plui di sessante 

lavòrs rivàts tal 2018), 
i Comuns di Cjarlins, Gonàrs, 
Mugane, Porpèt, Prissinins e San 
Zorg di Noiàr, midiant dal lôr 
sportel associàt pe lenghe furlane, 
a bandissin di gnùf il concors 
leterari “Vòs de Basse”, cul 
patrocini de Societàt Filologjiche 
Furlane e de Cooperative 
Informazione Friulana/ Radio 
Onde Furlane. 
La idee di fonde e je chê di stica la 
produzion scrite in lenghe furlane, 
ricuardant tal stes timp lis figuris 
che a àn insioràt il panorame 
culturàl de Basse Furlane, tant che 
pre Zaneto, Tita Marzuttini, Gina 
Marpillero, Luciano Morandini, 
Alviero Negro e Pierluigi Visintin. 
Il concors al è dividùt in trè 


par cure de redazion 


sezions, dòs pai grancj (oparis 

di narative e poesie) e une 
dedicade ai students des scuelis 
secondariis di prin e secont gràt. 
La partecipazion e je sore nuie 

e e je vierte a ducj chei che a àn 
voie di provà a scrivi in lenghe 
furlane, che a sedin a stà in Italie 
o pùr tal forest. I lavòrs a varan di 
rivà, in buste sierade e marcade 
di un sproc e de scrite “Concors 
Vôs de Basse”, al ufici protocol 
dal Comun di San Zorg di Noiàr 
dentri des 5 e mieze daspò misdì 


(3 


IL PUBLIC AE PREMIAZION DE EDIZION PASSADE 


di lunis ai 30 di Dicembar dal 
2019. Une zurie di esperts e 
stazarà lis oparis e e nomenarà 
i vincidôrs di ogni sezion, che a 
ricevaran tant che premi un bon 
di spindi par comprå libris. 

Il bant dal concors e la schede 
di adesion si cjatiju in dutis 

lis bibliotechis dai Comuns 
organizadôrs e sui lôr sîts 


istituzionâi. Par informazions si 
pues clamà il numar 0431/620281 
o scrivi a sportel furlan@ 
bassefurlane.eu i 











(E) FONDAZIONI 
FRIULI 





In prime linie par sostigni 
i zovins talents 


Piero Cargnelutti 


A stàts 24i musiciscj che aàn 
cjapàt part al prin concors or- 
ganistic internazionàl “Fondazione 
Friuli” che si è tignùt a Setembar 
tal domo di Tresesin, une ini- 
ziative inmaneade de Academie 
Organistiche Udinese inte suaze dal 
XI Festival organistic internazionàl 
furlan “G.B. Candotti”. 

La competizion musicàl, che e je so- 
stignude de Fondazione Friuli, e à 
podùt contà su la presince di Olivier 
Latry, un dai organiscj plui impuar- 
tants e preseàts a nivel mondiàl e 
titulàr de Catedràl di Notre Dame 
a Paris, che al à vuidade la jurie 
insiemi cui mestris Tomaz Sevšek 
(Slovenie) e Ruggero Livieri (Italie), 
cun segretari Alberto Pez e coorde- 
nament di Dino Del Ponte. 

Ae fin de competizion, inte catego- 
rie C, e je stade Ilaria Centorrino, 
19 agns di Messine, a cjapà il prin 
premi, intant che pe categorie B il 





L'ORGHIN TAL DOMO DI TRESESIN 





ricognossiment al è làt a Raimondo 
Mazzon, 18 agns, di Trevîs. Par chel 
chealintenipluizovinsde categorie 
A, la jurie e à fat buine la propueste 
di Gianpietro Benedetti di integrà i 
premis dant cuatri borsis di studi ai 
concorints che a àn otignùt i ponts 
plui alts e altris trè borsis di studi ai 
concorints plui zovins che a àn dat 





È 


OLIVIER LATRY 





buine prove di se. Il plui zovin al è 
stàt Tommaso Del Ponte di Mucane, 
che al veve dome 12 agns. I premis a 
son stàts consegnàts ae conclusion 
dal conciert che Olivier Latry al à 
tignùt ae fin de competizion. 

A jerin  presints Gianpietro 
Benedetti, che al à donât la gnove 
tastiere dal orghin Zanin screade 
dal organist di Paris; il Rotary Club 
Patriarcato Udin, che al à ufiert i 
prins premis; il sindic di Tresesin 
Giorgio Baiutti; il cavalîr Francesco 
Zanin; il president de Fondazione 
Friuli Giuseppe Morandini. «O ti- 
gnìn - al à dit Morandini - a con- 
tribuî ae incressite dai zovins e tal 
stes timp a valorizâ il patrimoni dai 
orghins dal teritori che al à bisugne 
soredut di sostegn par restaurâ i 
struments». 

«O soi restàt une vore colpît dal 
calòr e dal interès dal public furlan 
- al à dit Olivier Latry -, ma soredut 
dal nivel une vore alt dai zovins or- 
ganiscj che a àn cjapàt part al con- 
cors de Fondazione Friuli». I 





UNE FURLANE A ROME 





Il viac 


Il nte tratorie elegante a doi 
pas di Place Navone e in 
chê arude dal borc Centocelle, 
tra menù cun influencis di 
nouvelle cousine e bucatini ae 
amatriciana si respire “Aria di 
festa”. 

Par doi fins di setemane, 

sîs locài romans si son 
trasformàts in ostarie furlane 
deventant la mete par cercà 

il persut San Denél. L'ostîr 

al propon imbinaments, 

plats realizàts pe ocasion e 
cercis tra lis taulis, al conte 
stagjonaduris e carateristichis, 
al vuide i comensài ae 
scuvierte des culinis fofis 

che a dan origjin a cheste 
nestre ecelence. Si gjolt la 
delicatece taiade cul curtìs o 
cu la storiche taiadore rosse a 
manuele Berkel. 

Fra i clients, Josef, un setantin 
rafinàt e dai mùts zenttîi, al sta 
fer intant che al nase il profum. 
Al osserve il colòr, dopo al 
cerce la sò fete di persut a 

voi sieràts. «Si disfe in bocje 
cence disfàsi», al dîs cun vòs 
creancose ancje cuant che alà 
di intervignî cuant che al viòt 
la femine impegnade a separà 
in maniere chirurgjiche il gras. 
«Atenzion: chel al à di jessi!». 
In pension dopo agns di lavòr 
si insumie di tornà in Cjargne 
e si vise cun nostalgjie la 
zoventùt e il so lavòr di militàr. 
Marie invezit e domande 
grissins e une tace di Ribuele 
Zale: «Cussì mi à insegnàt 

la none che e jere de Basse». 
Emigrade pe bonifiche intal 
Agro Pontino «e calcolave il 
San Denélil plat des fiestis». 
Ricuarts e scuviertis si 
messedin tra lis taulis. Dopo 
al cale il cidin. Al è il moment 
di contà i segrets par otignî 
ché dolcece e complessitàt 
aromatiche sutile: «Il 
microclime particolàr dulà 
che si cjatin lis bavis des Alps 
Cjargnelis, il flàt salmastri dal 
Adriatic e umit des aghis dal 
Tiliment», al sclarìs l’espert 
taiadòr. E cussì lis seradis- 
event a fasin viazà il San Denél 
cui siei profums, i siei savòrs e 
la storie dal so teritori dilunc 
di dute la penisule. Direzion 
Bari e Matera, dopo Napoli e 
Catania, par tornà cu la néf 

di Dicembar al Nord, su lis 
Dolomitis belumatis. Il 





Il Fogolàr 
des feminis 


Dree Venier 


N o si pues fevelà di Milan 
cence fevelà dal so Fogolàr 
storic, che mancul di un an fa al 
à vùt di patî, magari cussì no, la 
muart dal segretari Marco Rossi, 
che nus à lassàts masse zovin. Al 
so puest lis brenis de associazion 
lis à cjapadis in man la vedue 
Fulvia Cimador. E propit Fulvia, 
pari triestin e mari di Fare, mi dîs 
di cemùt che e à fat a tirà inde- 
vant: «Marco al varès volùt cussì, 
lusaiben.E cussì cuindis dîs dopo 
che nus veve lassàts o ai volùt che 
si fasès istès il “gustà insiemi” de 
associazion a Nadal. Duncje, si va 
indevant cun dutis lis ativitàts». 

Par prime il cors di furlan, che 
si fàs di 20 agns. Al sarà ogni joi- 
be di Zenàr a Jugn. Po dopo lis 
Setemanis de culture furlane che 
si fasin a Novembar. Ai 9, inau- 
gurazion cun ospite la Societàt 
Filologjiche Furlane e pe part mu- 
sicàl Aldo Giavitto. Ai 16, fieste 
pai 50 agns dal gjornàl trimestràl 
dal Fogolàr di Milan, fondàt di 
Ardito Desio tai agns Setante. Ai 
23, Patrizia Deotto, professoresse 
di slavistiche ae Scuele Superiòr 
di Lenghis Modernis di Triest, e 
presentarà la sò gnove traduzion 
di un libri dal rus. 

Altri apontament, ai 14 di 
Dicembar, al è il “gustà in com- 
pagnie” pai iscrits e pes fameis. 
Il gustà dai 14 al ven tradizional- 
mentri prime de dì de Messe par 
furlan intal Domo di Milan, do- 
menie ai 15. 

Oltri a chestis ativitàts a ‘nd è 
altris vie pal an, come che e je 
stade la partecipazion ae scree 
de intitulazion di un zardin a pre 
David Maria Turoldo, o i aponta- 
ments estîfs organizàts in Friùl, 
profitant che tancj dai siei iscrits 
ason pensionàtsedi Istât a tornin 
in feriis in Patrie. 

A proposit de composizion ana- 
grafiche dai iscrits, i domandi ae 
segretarie cemùt mai che no si 
rive a coinvolzi di plui i zovins. 
«Prin di dut, Milan e je une citàt 
frenetiche che no ti lasse masse, 
sì che duncje in tancj che a lavo- 
rin cumò a tornin in Friùl tal fin 
de setemane. Aromai Milan al è 
mancul distant: la funzion sociàl 
dal “tignîsi dongje tal forest” no 
à plui sens. E je ancjemò valide, 
però, cui anzians, e cun chei si 
va indevant. O sin simpri vierts 
a ducj, però, e a gnovis ideis». E 
a Milan, la citàt plui indevant e 
ative, nol podarès no jessi cussì. Il 

PROGJET EUROPEAN 


Friûl e Carinzie 
unidis intal non 
de musiche 


Lezions-conciert intes scuelis dai teritoris 
cjapàts dentri fin a Otubar 2020 





LA ORCHESTRE ZOVANÎL ALPINA HEUROPEN CUL DIRETÒR BRESSAN DILUNC DES PROVIS A MALBORGHET 





l progjet european “La Via 

della Musica/Strasse der 

Musik”, intal cuadri des 
ativitàts leadis ae promozion 
culturàl dai teritoris de aree 
HEurOpen, ven a stài Cjargne, 
Valcjanàl e Carinzie intal ambit 
di cooperazion Interreg V-A 
Italie-Austrie, al à scomencàt a 
meti adun la seconde fase des 
propuestis e des azions finalizadis 
a pandi la culture musicàl tant 
che element di cressite e di 
insiorament pes popolazions 


I LIBRIS SIMPRI BOGNS 


locâls e pes scuelis, e come 
strument di valorizazion teritoriâl 
in clâf turistiche. 

I ents cjapàts dentri, o ben 

lis Uti de Cjargne, il Comun 

di Malborghet-Valbrune, la 
Fondazion Luigi Bon tant che lead 
partner e la associazion austriache 
Via Iulia Augusta, a àn viodude la 
realizazion de prime fase in Istàt, 
cu la costituzion de orchestre 
alpine HEurOpen formade di une 
cuarantine di zovins musiciscj 

in vie di specializazion tra i 16 e i 


Lis rimis furlanis 
di Giovanni Minut 


Laurin Zuan Nardin 


6 Po / sôi cà, no cu le 
Sagre di Bolzan’ o / cu li 

“Lejendis farlanis”, ma cun quatri 
/ rimis scletis perzè che le Muse 
mi / à ciapàt pa orelis e jo ài 
scugnůt menà / le man zemit che 
je mi zisicave. / Ciatarés quatri 
peraulis butadis jù / a le furlane 
scritis par noatris che / sîn 
sanzirs e senze fotis”. 


Cussì Zuan Minut al introduseve, 
intal 1921, la sò racuelte di 
vincjedòs composizions poetichis. 
Al jere un sindicalist, une vore 
impegnàt intes lotis dai contadins 
intai prins agns Vincj dal secul 
passàt, inte Basse furlane (Minut 
al jere di Visc). E dongje di chest 
impegn sociàl e politic (prime 
socialist e po comunist), al à vùt 


cheste ispirazion poetiche. Poesie, 
la sò, che e rapresente une roture 
cu la tradizion di Corut, par frontà 
cence pòre i problemis de puare 
int che e veve di tribulà une vore 
par meti alc sot dai dincj (Misèrie 
infame). La sò e je une denunzie 
penze cuintri dal egoisim dai siòrs 
(Alva a distraisile, Titui di misèrie), 
cuintri de vuere (Militarisc’ a ufe, 
Umanitàt). Ma al à ancje moments 
di lirisim semplig e delicàt (Cialant 
la lune) e une vene di sarcasmi 
(Lùzie confusionarie, Le purzite di 
Catine). 

Ferruccio Tassin al cure cumò, cu 
la solite sgrimie, cheste edizion 
meritorie publicade de Societàt 
Filologjiche Furlane, daspò 

che il poete di Visc al jere làt in 
dismentie. Ancje par vie che, 


28 agns e origjinaris di Italie e di 
Austrie, formazion che è à tignùt 
concierts pai festivals Risonanze, 
Iulia Augusta Konzertommer e 
Carniarmonie. Cumò, invezit, 

a son lis lezions-conciert intes 
scuelis dai teritoris cjapàts 
dentri a caraterizà la iniziative. 
Une ativitàt par fà cognossi i 
patrimonis musicài ai students 
des scuelis secondariis di prin 

e di secont gràt, cun intervents 
teorics e pratics che a viodaran il 
coinvolziment di grups musicài, 





intal 1923, Minut al emigrà prime 
in Argjentine e po in Uruguay e 
nol fasè plui ni ativitàt politiche, 

ni poesie (si ocupà di industrie 
casearie, de lavorazion dal lat). 
Chest librut di un centenàr di 
pagjinis i fàs justizie e i da il puest 
che i spiete a un autòr che, dut càs, 
al à vùti siei merits intal rinovà 

la poesie furlane, ancje se al sarès 
sbaliât esaltàlu fûr di misure (sicu 
che al fàs Domenico Ferla, a pagjine 
43, che al rive a dî che lis 22 poesiis 
di Minut a valin dut ce che al à scrit 
Pasolini!!!). 

Illibrut al è insioràt di une 
introduzion di Dario Mattiussi, 

di un profil biografic di Federico 
Snaidero, di une desene di 
fotografiis e di une bibliografie 
meticolose e une vore siore. Un 
strument complet par cognossi la 
opare di Minut. I 


Giovanni Minut, 


Rimis furlanis, 
par cure di Ferruccio Tassin, 
Societàt Filologjiche Furlane, 
Pasian di Pràt, 2017 











LEZION-CONCIERT TAL PALAG VENEZIAN A MALBORGHET CUL COLLEGIUM PRO MUSICA 





esperts in musicologjie e juste 
apont arlêfs dai istitàts de aree 
HEurOpen. 

A son vot i incuintris programàts 
fin a Otubar 2020, che a saran 
struturàts in cheste maniere: 
lezion-conciert pai students, 
conciert seràl viert a dute la 
popolazion e a titul gratuit, un 
secont incuintri cu lis classis 
coinvolzudis cuntun espert par 
aprofondî la esperience di scolte e 
par infondi ai zovins un spirt critic 
madùr, in gracie di confronts, 
opinions, cognossincis storichis, 

il dut cul jutori di supuarts 
multimediài e audiovisîfs, percors 
vuidàts e riflessions fatis insiemi. 
Il prin apontament si è davuelzùt 
tal Museu Etnografic dal Palac 
Venezian a Malborghet, ai 21 di 
Setembar, cu la partecipazion dai 
students di prime e di seconde 
superiòr dal Liceu Sientific e 
Sportif e dal Istitût Tecnic Turistic 
di Tarvis. Ospits e protagoniscj de 
lezion, il Collegium Pro Musica 
compontt di Stefano Bagliano 

al flaut dolc, Fabio Missaggia al 
violin, Carlo Zanardi al violoncel 

e Alberto Busettini al clavicembal, 
cun musichis di compositòrs 
nassùts o che a àn lavoràt in chel 
di Gjenue: Agostino Guerrieri, 
Michelangelo Rossi, Martino Bitti e 
Alessandro Stradella. Apontament 
che al à vàt come titul “Maraveis 
dal Baroc” e che si è concentràt 
propite su la storie musicàl taliane 


jenfri XVII e XVIII secul, cun 
diviers repertoris di musiche di 
cjamare, tra Sunadis, Sinfoniis, 
musichis par balet e Concierts. 
L'interès dai students al è stàt 
grant, sedi tal cognossi la origjin 

e lis carateristichis de epoche in 
cuistion, sedi tal capî la nassite e la 
evoluzion dai struments musicài 
sunàts dai musiciscj, cun dutis 

lis lôr carateristichis di forme, 
costruzion e cualitàt sonore. 
Argomentazions che a àn tignùt 
cont, in particolàr tal cjamp de 
liutarie, de grande tradizion e des 
fameis leadis ae costruzion di 
struments musicài in Friùl, come i 
Morassi - al va al complant Zuan 
Batiste il merit di vê “scuviert” il 
len di risonance de Val Saisere -, 

i Zanin, ma ancje i Della Corte, i 
Sellenati. 

I prossims incuintris, tra Cjargne, 
Valcjanàl e Carinzie, a laran a 
tratà altis epochis storichis de 
musiche, come il Classicisim, il 
Romanticisim, la Contemporanie, 
e no mancjaran di presentà altris 
fatòrs leàts ae divulgazion musical 
e al fà musiche, come il fenomen 
dai compositòrs e musiciscj enfant 
prodige o lis pratichis leadis ae 
costruzion di struments musicài 
cun materiài di scart o de vite 
cuotidiane. Un grant progjet, 

“La Via della Musica/Strasse der 
Musik”, che al supere i confins 
intal non de condivision de art 
musicàl. I 


NO PAR FURLAN, MA BOGNS 


La Catalogne di lei e di capî 
di Brezigar e di Poggeschi 


Marco Stolfo 


I n ocasion dal secont inovàl dal 
referendum su la indipendence 
de Catalogne dal 1n di Otubar 
dal 2017, al pues jessi interessant 
recuperà cualchidun dai (pòcs) 
libris che ator pal Stàt talian a 
frontin la cuistion catalane cun 
cognossince e cun sintiment. 
Dongje dal volum di Marco 
Santopadre, za segnalàt timp 
indaùr, a son almancul altris 

doi i titui che a meretin di jessi 
calcolàts. 

Il prin al è “I giorni della 
Catalogna” dal gjornalist e 
politolic sloven di Nabresine, 
Bojan Brezigar. E je la version 
inzornade e voltade par talian dal 
so instant book in lenghe slovene, 
jessùt juste ae fin di Otubar dal 
2017 cul titul “Sest dni v Kataloniji” 


(I sîs dîs de Catalogne). Un altri 
libri plen di “sostance” al è “La 
Catalogna: dalla nazione storica 
alla repubblica immaginata” di 
Giovanni Poggeschi, docent di dirit 
public comparàt li de Universitàt 
dal Salent, che in plui ocasions 

si è interessàt di Catalogne e di 
Stat spagnûl e al fronte la cuistion 
catalane cuntune impostazion 
multidissiplinàr, tra storie, 
politiche e dirit. I 


Bojan Brezigar, 
I giorni della Catalogna, 
Qudulibri, Bologna, 2018 


Giovanni Poggeschi, 
La Catalogna: dalla nazione storica 
alla repubblica immaginata, 
Editoriale Scientifica, Napoli, 2018 

BASTIANCONTRARIE. STORIE FURLANE AL FEMININ 


Istruzion des feminis e furlan 
a scuele. La modernitàt 
rivoluzionarie di Anzuline lanesi 


migrazion stagjonàl dai oms, 
chei Cramàrs che jenfri il 
Cinccent e il Sîscent a puartarin su 
la lôr schene il pês dal marcjadant, 
ma ancje la lizerece di ideis 
gnovis de Cjargne ae Europe, 
lant e tornant, a jerin lis feminis 
cjargnelis — restadis di bessolis 
- che a gjestivin la cjase, il vilac, 
la economie e la societàt di chel 
timp. La lòr figure e je ben lontane 
di chê lamie vignude fùr di ciertis 
cjanconutis, là che la “femenute” e 
ven piturade tant che un agnulut, 
plui preocupade des rosis dal so 
zardin che no dal agagn de fam. 
Dal sigùr ubidiente e sotane dal so 
om, simpri in spiete che al torni, 
riducant su la puarte di cjase. 
E invezit la piere plui fuarte di 
dute la cjase e jere propite jè: parcè 
che, lontan il so om, e organizave i 
lavòrs tai cjamps e tal ort, e curave 
la fadie pesante dal falcet sui 
pascs pui alts de mont, e viodeve 
des bestiis inte stale, e duncje e 


I ntai agns, dùrs e triscj, de 


Agnul Floramo 


i 
| COLLOQUIO 
SOPRA GEI STUDI 

| DELLE DONNE 

> 
FRONTISPIZI DAL "COLLOQUIO SOPRA 


GLI STUDI DELLE DONNE" 
DI ANZULINE IANESI, UDIN 1774 





molzeve la vacje — uniche e plui 
impuartante risorse de famee - e 
preparave la scuete, e leve tal bosc 
(in ché ete popolàt di lôfs e di ors) 
a bruscjà e a tirà sù cjastinis, foncs, 
butui e lidrîs di meti tal litum. 

E come se nol bastàs e partecipave 
ancje in maniere ative ae vite 
aministrative de Comunitàt, 
gjoldint dal dirit di rapresentance 


ZÂL PAR FURLAN 


dal so “fûc”, ven a stâi la famee di 
apartignince, intal sen de Vicinie, 
la assemblee dai paisans. La sô 
vôs, duncje, stant ae struture 
aministrative de Cjargne di 

chel timp, e podeve rivà ancje 

al Cuartîr (dute la regjon e jere 
dividude in cuatri cuartîrs) e ae 
fin ancje a chel Consei che al 
rispuindeve devant dal Gastalt, 

il rapresentant dal Patriarcje di 
Aquilee (e po dopo la invasion di 
Vignesie, intal 1420, al Luctenent 
di San Marc). 

Juste par dà une idee, tal 
censiment di Guart, fat intal 1719, 
al ven fùr in maniere clare che 

su 164 cjàfs di famee 93 a jerin 
feminis: une maiorance nete, 
duncje, che e contribuive a dà aes 
Cjargnelis une fuarce reàl, efetive 
e no dome consultive: a podevin 
decidi cul lôr cjàf, e lu fasevin cu la 
responsabilitàt di une mari che e 
viòt e e proviòt pai siei fîs e pai siei 
vecjos. E dal sigùr no jerin prontis 
a dî “siòr sì”, a ubidî ai mascjos 


Un romane zål a pontadis, che lant datùr aes olmis 
di une sparizion, nus puartarà dentri un mont pòc contàt e fûr mode: 
chel di ogni dì. I cjatarin operaris e parons, ma ancje puestins e operadors sociài, 
ducj a fà i conts cun cheste ere di precarietàt esistenziàl 
dulà che jessi amì di “chel just” al è dispès plui impuartant di savé costruî 
un mont cuntune clàf a stele, ma dulà che al resist ancjemò cualchidun 
bon di rinunzid a dut par fà slusi un tic di veretàt. 


Igor Londero 


Delit in vie del Lavoro 


CJAPITUL 


1 pari al veve picjade intal puest 

di onòr de sò taverne une sò 
foto, di zovin, cu la bandiere 
patriarcjàl a une manifestazion dal 
Moviment Friùl pe Universitàt, e 
Fortunàt al veve riscjàt di clamàsi 
“Ramacul” ae anagrafe. La mari, 
però, si jere metude di mieg e, dal 
moment che ancje jê e veve fat il 
‘68, om al veve scugnùt cedi, e si 
jere contentàt di clamàlu come il 
diacun Fortunàt, lassant cuiet tant 
il vescul Ramacul che la femine. 
La Universitàt ae fin e jere stade 
fate, ma Fortunàt nol veve vùt 
chê di studià. Dopo dal Malignani 
al veve fat un cors di saldadòr, e 
daspò si jere metùt di bessòl a fà il 
fari. Scjalis, portons, librariis, robe 
di fin. Al veve un piçul capanon 
juste fûr dal borc dulà che dopo 
dal taramot a jerin vignudis sù un 
frac di vilutis, e tra chês la sô. 
Mi ven incuintri netant une clàf a 





stele cuntun pegot, e o resti a viodi 
la muse secje, i voi cerclàts. 

«Oh, viòt cui che al è!», mi fàs, prin 
di pocâmi la schene cun chês mans 
come martiei. 

Si sentìn difàr, suntun pâr di 
bancài, parcè che nol è il càs di 
menà Lucio intun puest plen di 
robe che, se no taie, e sbuse o e 
bruse. 

«Ce mi contistu?», o domandi. 
«Eh, nuie ben...», al tache. «Lavòr 
a ‘nd è, ancje masse, ma la int mi 


paie dopo mês e jo intant par cjoli 
il materiàl o voi sot in bancje. No 
rivi plui a stài dentri, fà debits cu 
la bancje no je robe par me. E po, 
lis tassis! In curt, o moli dut e o voi 
sot paron». 

«Mi displàs...». 

«Eh, cussì po... la crisi. E di te, 
cemùt?». 

I conti di Kosim. Lui al cognòs 

la CAMIN parcè che ogni tant si 
fasevin fà di lui cualchi toc. I veve 
ancje dit a Kosim di là a vore cun 
lui, ma il rumen nol veve volùt. 
Considerant che Fortunàt al stave 
par sierà, al veve fat ben. O magari 
no. 

«Kosim nol leve cun chê frute. 
Nancje pal as di cope: chè e jere 

la sdrondine di Pieri, lu san ducj. 
Sàstu de multe? Pieri al jere ator 
in machine cuntune zovine, e si 

è fat brincà di un autovelox. Ma 
par no fâi savè nuie ae femine, i 


o ai parons di turni. Intes letaris 

o intes relazions che i uficiài di 
Vignesie a scrivin al Dòs al ven fùr 
che par lòr al sarès une vore plui 
facil “fà cuintri a une bandasse di 
nemîs turcs che no a une femine 
di Cjargne”. Cheste responsabilitàt 
e ven metude a fùc di tancj 
testaments firmàts di feminis 

in favòr de istruzion des frutis, 
considerade tant che un imprest 
di impuartance straordenarie par 
formå, educà e garantî un profil 
bon, une dì, di mùt di cjapà sù la 
sò responsabilitàt, ancje la plui 
seriose, compagne di chè che 

par solit e spietave ai oms. Dome 
cussì si spieghin par esempli i 
testaments lassàts di Zuanute De 
Giudici di Curcuvint, intal 1783, e 
di Madalene De Crignis di Tumieg, 
intal 1804 — par ricuardà doi 
documents jenfri i tancj — là che 
si scriveve in maniere clare che 

la intenzion e jere chè di garantî 
ancje aes frutinis une preparazion 
che e fos adeguade. 

Bisugne interpretà ta cheste suaze 
la figure e la opare fondamentàl 
di Anzuline Ianesi, ancje jê di 
Tumieg (1728-1815), autore di une 
opare straordenarie che si varès di 
tornàle a stampà in dì di vuè pes 
grandis sugjestions e pe bielece 
des argomentazions. Il libri al 
puarte il titul: “Colloquio sopra gli 
studi delle donne”, e al fo publicàt 
a Udin intal 1774. Si trate di un 
dialic filosofic che si imagjine 
jessi sostignùt tra dôs feminis 
impuartantis, ven a stài Cristine, 


à domandàt a Kosim di cjapà 

la colpe. Beh, chè zovine e jere 
propit chè cravuate alì!». 

«Dîstu pardabon?». 

Fortunàt al rît e al mostre i dincj 
macolàts di masse spagnolets. 
«Sigùr! Pieri Renturin al è un can 
dal osti, un purcit. Sàstu cemùt 
che al va indenant? Al tire tacons 
che tant i dan istès lavòr midiant 
di chel zîr di predis che al à. Mi 
voleve tirà dentri ancje me, cun... 
Comunione e alc... ce saio jo. Ce 
si clamino?». 

«Nuova Eucarestia?». 

«Esat, comunion... eucarestie... 
chê mierde alì. “Ven cun nô”, al 

à dit, “e ti cumbini dut il lavòr 
che tu vùs”. Al à i amiuts tra 

i dirigjents de Rivellini o de 
Micheli, àstu capît? Lui al vinç 

i apalts, e chei altris a roseà la 
crodie. Porcon lui, la sò clape e il 
lòr diu! Pluitost o voi in Svuizare 
li di gno barbe, che sta sot di lui. 
Pense che cumò al vierg ditis 

tal forest, e chei che a lavorin 


la regjine di Svezie, e Arete, 

mari dal filosof Aristip. Duncje 
dòs feminis che si interessin de 
formazion feminîl, dal moment 
che: “Non lo studio corrompe le 
donne, ma l’ozio coll’ignoranza 
congiunto, il quale ha luogo 
certamente massime nelle donne 
nobili e agiate”. 

Vie pe sò tratazion Anzuline e 
met une grande impuartance 

sul fat che lis zovinis a varessin 

di impegnàsi e cetant intes 
materiis gnovis, chès che a vegnin 
consideradis di grande utilitàt 
par une Comunitàt, duncje 
madressint une competence 
tecniche specifiche e bandonant 
lis letaris, la poesie, la leterature 

- miòr lassàlis ai oms, inteletuài 
tabacons plens di tos - par 
dedicàsi a chei temis che inte 
gnove etàt a deventin par une 
femine di grande impuartance: 

la agriculture, il cumierç, il 
marcjadantà, la matematiche e la 
medisine. Par dimostrà ce che e 
je daùr a dîsi e cite i autòrs di chel 
timp che jê e considere jenfri i plui 
bràfs e impuartants, clamant in 
sò difese Rousseau, Montesquieu, 
Montaigne, Voltaire e ancje i 
talians Parini e Muratori. 
Modernissime la sò cussience 

che une lenghe identitarie, di 
apartignince come il Furlan e pues 
jessi une vore utile inte formazion, 
parcè che doprantile si rive plui ae 
svelte al significàt profont di ce 
che si studie. Une femine cjargnele 
pardabon rivoluzionarie. Il 





ae CAMIN a son assumùts là jù. 
Dut par sparagnà su contribùts e 
tassis, e par licenzià cence storiis. 
Se lu brinchin, al fàs un altri 
faliment e nol tire fûr un franc, che 
tant dut al è intestàt ae femine. 
Astu savàt dal asîl? Dut un zîr 
di bècs par contentà int di là jù, 
fà rivà alc ai polizais e a cualchi 
sindic, e tignî cuiet il mont. Cemùt 
che lu sai? Mal à dit Pieri! Cui po, 
se no? Si vante, al fàs il bulo, che 
tant nissun lu tocje». 
Alc o savevi. Ancje cun me si 
vantave di vê chel e chel altri amì 
placàt chi e là. 
«Fàs cont, ‘Sef, che ogni an al 
risulte in pierdite, e nol paie un 
franc di tassis. Però al fàs sù il 
capanon gnůûf cui contribùts de 
Regjon». 
«A son agns che lu dîs...». 
«Vere, ma la setemane passade il 
sindic al à firmade une deroghe 
dute di presse. Doman a butin lis 
fondis». 

(9, alva indevant) 

ufierte pardabon conveniente. 








cir LA PATRIE DAL FRIÙL 





www.facebook.com/lapatriedalfriul 


Frache "mi piace" 
par seguînus 
ancje li 


su Twitter 
@patriedalfriul 








IL FERÀL 


Identitàt furlane 


tun mont globalizat 


pre Antoni Beline 


In cheste globalizazion e mobilitàt di 
personis e popui, ce vuelial dî “bon 
acet”? Come furlans vino di ban- 
donà la nestre lenghe, il nestri siste- 
me di vite? Ce condote vino di tignî 
viers il forest che al ven culì? 

pre Roman Michelot 


ivuart ai popui: il popul fur- 

lan al à vùt la emigrazion. 

Cumò al è alc di gnùf, di ine- 
dit, parcè che a diference di cumò, 
prime e jere une struture sierade, 
cumò o vin il probleme de emigra- 
zion e de imigrazion intun contest 
di globalizazion. O vin furlans che a 
van vie e altris che a vegnin culì. Lòr 
a àn dirit di vignî chi; i nestris a àn 
dirit di là vie e di sigûr al ven modi- 
ficàt alc intun mont che al cambie 
dut e che al globalize dut. 


Ce aio di fà cuant che mi rive un? O 
fâs un esempli: nus è rivàt a Basilian 
un predi, si clame Frandishe, al è di 
Pilsen. Là vie no i confàs laiar, al 
è vignùt ca. E si viòt che ca vie al 
sta miòr. Al va a dî messe ca e là. 
Lui al sa il cec, il slovac (Pilsen al è 
in Slovachie), al sa ancje un pòc di 
todesc. Alore o lin a une riunion, li 
al jere ancje il vescul Brollo, jo i dîs: 
«Bundì». «Alt! Parla italiano, per- 
ché c'è Francesco». «Ma insome - i 
ai dit - pal fat che al sedi Francesco 
culì, che alè vignùt chi, vino di cam- 
bià lenghe ducj? Dal câs fevelìn par 
slovac, che e je la sò lenghe, ma no 
cambià ducj lenghe parcè che al 
è un forest che nol capìs! Par altri 
- i dîs —, stin atents che no pues 
gjavàmi jo i bregons stant che al è 
cence bregons ancje chel altri, se no 


? 

sin ducj crots». Tant a dî: bisugne vè 
ancje un pòc di sintiment. Alore jo 
o cirarai di judàlu a capî, ma no ai 
di gjavàmi la mè identitàt parcè che 
al rive lui. O cirarai di no fài pesà, 
di judàlu. Se no, baste che al rivi un 
talian in glesie e no si fàs plui messe 
par furlan (un a ‘nd è simpri), alore e 
je finide. A àn dirit ancje i picui mi- 
ghe dome i grancj, ve. Al è il dirit di 
chel che al ven, ma ancje il dirit di 
chel che al è culì, se no e je une pre- 
varicazion. E je une robe naturàl, se 
no o varessin di là ducj sul inglês e o 
fasìn sparî dut. Se no pues fevelà par 
furlan, gjavìn ancje il talian, fevelìn 
ducj par inglês, e finide. 

No pues gjavà dome il furlan e là sul 
talian. Gjavìn dutis lis lenghis picu- 
lis e lin sul inglês. Al è un discors un 
pòc antipatic. Se al ven un forest a 


cjase mé e jo i tiri un seglot di aghe o 
soi carogne, ma selu mandi a durmî 
cu la mè femine e jo o stoi li a cjalà, 
o soi stupit. 
E à di jessi ancje une ospitalitàt 
inteligjente; o ai di tratàlu di fradi, 
diferent di me, complementàr cun 
me. I disarai: «Cumò ti insegni la 
mê lenghe, ti vierc la mê anime e tu 
insegnimi cualchi peraule des tòs, 
cussì o imparìn dòs lenghis, se no 
no imparìn nuie». 
Chest al è judà. A ‘nd è int che e ven 
a messe a Visepente, si lamente: 
«Ma io non capisco niente!». Âstu 
capît cuant che e je finide? Ve, tu às 
za capît alc! Parcè nò che o vin une 
comunitàt varessino di cambià len- 
ghe? Magari domenie tu no tu sés, al 
rive un altri e o vin di tornà a cam- 
bià? Eh, no! Se tu vegnis a cjase mè 
a misdì e ti dîs: «O vin fat mignestre 
di fasùi e muset!». E tu mi rispuin- 
dis: «A mi mi plàs la pizza!». «Alore 
tu vàs te ostarie. Se tu vegnis chi, tu 
mangjis come nò, di fradi». 
Cumò e je un pòc la manie di che- 
ste fradilance che no vůl dî nuie, che 
no coste nuie, che no je inteligjente 
parcè che restà ducj crots o ducj 
gobits par no sparì, no je une sielte 
inteligjente. I 

(8, alva indevant) 


NO SON PERAULIS PAR VECJOS 


Lis gnovis peraulis spiegadis ai nonos 


= DOWNBURST 


Bete di Spere 


Mandi nono. 

Mandi frute! Âstu sintût 

ce frêt, dut intun colp? Îr e 
someave Istàt e cumò al è 
Invier. 

Eh, sì, nono, bisugne propit 
pià il spolert, cumò. 

E laiar? Astu sintùt ce aiar 
fuart che al è vignùt, cuant 
che al à scomencgàt a plovi? 
Al someave che al tiràs jù la 
cjase. 

Sì, nono, al è stàt il 
downburst! 

No, no, nol è stàt intun 

bosc, al è stàt propite chi 

di noaltris! Un vint che a 
tremavin i veris, robe di vignî 


i sgrisui. 

Sì, nono, lu ai sintùt ancje jo: 
al jere propite il downburst. 
Ah, al è stàt ancje tal bosc? Ma 
ce fasevistu tu intun bosc, cun 
ché raze di timp che al jere? 
Ma no, no jeri intun bosc! 

E dulà jeristu? 

Chi, a cjase! 

Tu âs dite tu che il vint al è stàt 
ancje intun bosc! 

Ma no intun bosc, nono: il 
downburst! 

Intun sust? 

Downburst! 

Intun bùs? 

Down-burst! 

Intun bust? 


D-o-w-n-b-u-r-s-t Al è inglês! 
Down come jù, burst come 
sclopà. In pratiche une tonade 
di aiar che e ven jù dute intun 
colp e e fàs dut un montafin. 
Come un tulmignon? 

No je propite la stesse robe: la 
forme e je diferente, e ancje il 
mût che al nas. 

Ma chest vint intun bosc... 
Downburst... 

Sì, bon, cheste tonade di aiar, 
dulà jerie prime? 

Prime di ce? 

Prime di vuè! Inte mé vite o 

ai sintùt fevelà di temporài, 

di burascjis, di sglavins, di 
storneons, ma mai di chest 


“intun bosc”! 

Nono, tu sàs che i meteorolics 
cualchi volte si inventin alc 
di gnùf par displeà miòr i 
fenomens atmosferics. 

Mah, cuant che o jeri zovin 

no jerin dutis chestis peraulis. 
Vuè a clamin i ciclons cui nons 
di femine, il sglavin lu clamin 
“bombe di aghe”, cumò ancje 
chest vint intun bosc... a ce 
coventie? 

Ma nono, par studià miòr i 
fenomens! 

E alore lassìnju studià. A mi 
tantis peraulis no mi coventin. 
Jo lu clami “timp di meti sù la 
polente”. Il 

La lenghe e je vive 
se le fasin vivi 

AGJENZIE 
REGJONÂL 
PE LENGHE 
FURLANE 


al dipent 


Ogni dì o sielzìn lis peraulis che a contin lis nestris emozions, 
che a descrivin ce che o fasìn, che a disin cui che o sin. 
Ogni dì o sin ducj nô protagoniscj tal fâ vivi la lenghe furlane. 


Ogni giorno scegliamo le parole che raccontano le nostre emozioni, 


descrivono ciò che facciamo, dicono chi siamo. Ogni giorno tutti noi 
siamo protagonisti nel far vivere la lingua friulana. 

